Irekia Eusko Jaurlaritza - Gobierno Vasco :: Azalera-eskubidean eraikitako etxebizitzen lurzorua erosteko hirugarren fasea onartu du Jaurlaritzak (2012-07-24(e)ko Kointseiluan hartutako erabakia)\nAzalera-eskubidean eraikitako etxebizitzen…\nJaurlaritzaren Kontseiluak baimendu egin du erosketa erregimenean esleituta dauden azalera-eskubideko babes ofizialeko etxebizitzen titularrek lurzorua erosteko hirugarren fasea.\nProzedura hori 19.735 etxebizitza, merkataritzako lokal eta eranskinei dago irekia. Lurzorua erosi ahal izateko gehieneko diru-sarrera haztatuak ez dira izango 50.000 eurotik gorakoak.\nEskabideak aurkezteko epea 2012ko irailaren 3an hasi eta azaroaren 30ean amaituko da.\nLurzoruaren balioa zehazteko, eraikinaren balio osoa kalkulatuko da, eta gero zenbateko horri %10 gehituko zaio, lurzoruaren eragin-balioa dela-eta. Ordaindu beharreko azken prezioa jabetza horizontalaren partaidetza-kuoten arabera esleituko da, eta kuotari BEZa gehituko zaio. Lurzoruaren batez besteko prezioa 16.000 eta 7.600 euro artekoa izango da etxebizitzen titularrentzat. Atxiki gabeko garajeen titularrentzat 1.500 eta 1.400 artekoa izango da, eta merkataritzako lokalen titularrentzat 13.000 eta 11.300 artekoa.\nAurreko bi fase horietan eraginpean hartutako higiezinen portzentajeak azalera-eskubidean eraikitako etxebizitzen %90a erraz gainditzen badu ere, badaude oraindik zenbait sustapen aukera hori eskaini ez zaiena. Honako hauek dira, hain zuzen: 2003ko urtarrilaren 1a eta gero behin-behinean kalifikatutako aldi baterako babes ofizialeko etxebizitza sustapenak, azalera-eskubidean eraikitako merkataritzako lokalen eta atxiki gabeko eranskinen sustapen bat -hirigintzako jarduketa eremu berean eraikitako etxebizitzei emandako babes ofizialeko kalifikazioa zabaltzeak babestutakoak-, eta 2011ko ekainaren 1etik aurrera kalifikatutako sustapenak.\nBadira, bestalde, zenbait etxebizitza jabetza osoko erregimenean baina aldi baterako - 75 urtez- eskualdatuak izan zirenak. Euskal Autonomia Erkidegoak du etxebizitza horien jabariaren gaineko itzultze-eskubidea eta epea amaitutakoan, automatikoki itzuliko dira bere ondarera, etxebizitzetan egin ahal izan diren hobekuntzengatik ezer ordaindu gabe. Itzultze-eskubidea eta azalera-eskubidea eskubide erreal oso desberdinak dira. Azkenean baina, titularrek bietan galtzen dituzte etxebizitzak. Beraz, logikoa da aldi baterako jabeek azalera-eskubideko jabeek duten tratu bera edukitzea, eta horregatik ematen zaie jabetza mugagaberako aukera itzultze-eskubidearen balio ekonomikoa ordainduta.\nHirugarren fase hau aipatutako sustapenei begira ireki da eta legealdi honetan mota honetako azken eragiketa izango denez, irekita egongo da, halaber, arrazoi ezberdinengatik aurreko faseetan erosi ez zuten jabeei ere, baita denbora igarota kalifikaziotik kanpo geratu diren sustapenei ere. Guztira, 19.735 etxebizitza, merkataritzako lokal eta eranskin izango dira (1.031 elementu berriak dira eta 18.704 aurreko 1. eta 2. faseetan erosi ez zirenak).\nBi fase horietan, lurzoruaren jabetza erosi ahal izateko betekizuna zen etxebizitzen jabeen diru-sarrerak ez izatea 25.000 edo 39.000 eurotik gorakoak, etxebizitza soziala edo erregimen orokorrekoa izan. Oraingo honetan, lurzorua erosteko, babes ofizialeko etxebizitzen titularren diru-sarrera haztatuak ezingo dira 50.000 eurotik gorakoak izan. Eta, aldi baterako kalifikaziodun etxebizitzak edota kalifikazio epealdia igarota babes ofiziala galdu duten etxebizitzak badira, titularrek behin betiko kalifikazioa eskatu beharko dute aldi berean.\nGobernuak alokairua bultzatzeko erabiliko ditu horrela lortutako diru-sarrerak.\nHonela bananduko dira elementuak, motaren (etxebizitzak eta atxikitako eranskinak, merkataritzako lokalak eta atxiki gabeko eranskinak) eta kokapenaren arabera:\nElementu mota Kokapena\nEtxebizitzak eta atxikitako eranskinak 15.227 Araba 3.587\nAtxiki gabeko garajeak 3.089 Bizkaia 9.218\nAtxiki gabeko trastelekuak 235 Gipuzkoa 6.930\nMerkataritzako lokalak 1.184\nGuztira 19.735 Guztira 19.735\nEtxebizitzei eta haiei atxikitako eranskinei dagokionez, hona tipologien arabera banatuta:\nEtxebizitza sozialak 2.884 18,9%\nErregimen orokorreko BOE 12.343 81,1%\nAurreko bi faseak\nOrain arte gauzatutako bi faseetan 2.949 elementuren titularrek erosi dute lurzorua eta Jaurlaritzak 32 milioi euro baino zertxobait gehiago (BEZ barne) ingresatu du.\nLurzorua erosteko interesa dutenek Etxebizitzako lurralde ordezkariari zuzendu beharko diote eskabidea, dagokion dokumentazioarekin batera. Eskabidea horretarako egokitu diren erregistro publiko guztietan erregistratu ahal izango dute.\nBabes ofizialeko etxebizitzen jabeek lurzorua erosteko finantzazio kualifikatua lortu nahi badute, eskabide-orrian horretarako dagoen atalean adierazi beharko dute.\nEtxebizitzako Lurralde Ordezkaritzak honako hauek jakinaraziko dizkio eskatzaileari: eragiketaren azken prezioa, dagokion BEZa barne, bai eta ordaintzeko modua eta epea ere. Ordaintzeko epea hilabetekoa da, gehienez ere.\nIzapide guztiak amaitutakoan, Etxebizitzako lurralde ordezkariak erosteko eskabidearen ebazpen baieslea emango du. Ebazpenean, eskualdatzea formalizatu eta erregistratu ahal izateko datu guztiak jasoko dira, eta interesdunei eskritura publikoa egiteko deituko zaie.


Uberan - Euskal Idazleen Elkartea - Maialen Berasategi: «Poesiazale gehienek aurkitu ahalko dute bere egiteko zerbait Adrienne Richen aleen artean»\nMaialen Berasategi: «Poesiazale gehienek aurkitu ahalko dute bere egiteko zerbait Adrienne Richen aleen artean»\nAdrienne Richen poema-antologia prestatu eta itzuli du Maialen Berasategi itzultzaileak (Gasteiz, 1989), eta Susa argitaletxeko Munduko Poesia Kaierak bilduman kaleratu. Richen ibilbide poetiko-politikoaz eta antologia osatzeko prozesuaz hitz egin dugu Berasategirekin.\nPoeta bat, bi garai\nNor zen Adrienne Rich?\nPoeta bat, esango nuke. Ez omen zen probatzeagatik edo gustuz hasi olerkien generoan: zenbait gauza bestela adierazi ezin dituzten idazle horietako bat izan omen zen. Estatu Batuetan jaio zen, erdiko klaseko familia zuri batean, eta hazi zenean erdiko klaseko familia zuri bateko emakumearen bideari segitu zion berak ere, harik eta ohartu zen arte, nolabait esateko, ez zuela nahi gehiago bizi Aitaren Etxean. Besteak beste, prozesu hori dena islatzen du haren poesiak, bere ertz, bere barrunbe.\nZergatik hautatu zenuen?\nOhartu nintzelako Euskal Herrian ez zela batere ezaguna, eta iruditu zitzaidalako Richek behar zuela bere txokotxoa gurean ere. Poeta miretsia izan da ingelesdunentzat eta, bereziki, estatubatuarrentzat; “haren sokakoak” ez ziren adituek ere goretsi zuten. Haren poemek badute halako indar neurritsu bat, halako aldarri sor bat, eta, forma aldetik, dotorezia batere ez pedante bat. Iruditu zitzaidan oso pertinentea zela euskarari eta euskaldunei ekartzea haren ale batzuk.\nNoiz ezagutu zenuen Richen lana eta zer iruditu zitzaizun azpimarragarri?\nOrain bost urte ezagutu nuen, hil zenean. Halaxe gertatzen da askotan, niri bai behintzat: sekulako ibilbidea duen sortzaile bat, batzuetan, hiltzen denean ezagutzen dugu, orduantxe eskaintzen diotelako hedabideek minutu erdiko erreportaje bat telebistan edo hamar lerroko albiste labur bat periodiko-orri baten ertzean. Niri neuri haren bizimodu poetiko-politiko-sozialak eman zidan batez ere atentzioa. Poeta ez ezik eragile ere izan zen: gerraren aurkako mugimenduan ibili zen, eta sexu-, arraza- eta klase-bereizkeriaren kontrakoetan ere bai. Lesbianentzat ere, erreferente publiko sendoa izan zen. Hortik abiatuta, haren idazkietan murgildu nintzen, eta ikusi nuen bat samar zetozela haren idatz-jarduna eta haren bizimodua.\nBi aro daude bere obran, ezta?\nLehenxeago aipatu dugun bilakaera soziopertsonal horrekin batera eboluzionatu zuen Richen idazkerak ere. Kontuan hartu behar da 1929an jaio zela, eta bizi guztian idatzi zuela, XXI. mendearen hasierara arte: hainbeste urtean, beharko aldatu. Hark beti esaten zuen idazle klasikoak leituz hazi zela, idazle gizonezko zuriak leituz alegia, eta hasieran haien estiloari usnaka ibili zen: poesia nahiko formala zen oro har, neurtitzak-eta, errimak-eta… eta ni poetiko esaten zaion hori ere, ezkutu samarrean. Urteek aurrera egin ahala, ordea, 50-60ko urteez geroztik, bere baitatik idazten hasi zen gehiago, libreago nolabait, bai azalez eta bai mamiz, gai eta ikuspegietan bezala forma aldetik ere.\nAdrienne Rich, 1987. Irudia: Neal Boenzi/The New York Times\nNolakoa izan da antologia osatzeko prozesua? Lehenengo aukeratu, gero itzuli? Aukeratzen joan ahala itzuli?\nHasieran, antologia gehienetan ageri diren alerik printzipalenak bildu nituen, eta horiek itzuli nituen. Gero, liburuan oraindik lekua zegoenez, banaka edo binaka hautatuz joan nintzen gehiago, eta arian-arian itzuliz joan. Bigarren horiek ere azaltzen dira beste antologietan, baina esan liteke aukeraketa horretan gehiago nabaritzen dela nire eskua.\nZeintzuk aukeratu dituzu, aro bateko poemak bereziki, bietatik berdin…?\nBigarren arokoak dira gehien-gehienak. Azken batean, horiek egiten dute Rich berezi, horietan nabari da gehien haren izate poetikoa eta pertsonala, eta horiengatik egin zen benetan ospetsu.\nZer irizpide hobetsi duzu poemak hautatzeko?\nBatetik, lehen esan bezala, ingelesezko antologien hautaketa izan dut kontuan: bene-benetako adituen irizpideak, azken batean. Bestetik, saiatu naiz ahalik eta ikuspegi zabalena emango zuen bilduma bat osatzen, bai gaien aldetik, bai estiloen aldetik. Eta ale gutxi batzuetan, gustu pertsonalari egin diot kasu: badira poema batzuk agian hain-hain ezagunak ez izan arren oso onak direnak, eta iruditu zitzaidan halako batzuk ekarri behar nituela Richen euskarazko lehen bildumara.\nZerrenda erako poema asko daude…\nBai. Hartzen zuen gai bat, eta, ale luze bakarra idatzi ordez, jorratzen zuen zenbait ale laburretan. Halakoa da, esaterako, Isiltasunaren kartografiak, non hitz egin ezinaz eta, batez ere, entzuna ez izateaz mintzatzen den. Natur baliabideak ere zenbait alez osatua dago; hor, munduaren makro- eta mikrosuntsipena ikusita, “mundua berregin dutenen alde” lerratzen da Rich. Edonola ere, uste dut Hogeita bat maitasun-poema dela zerrenda erako horietan ezagunena... Ez dira maitasun-poema klasikoak, oro har ez dira erromantikoak zentzu hertsian, hain justu ere maitatzeko modu berriekin nola moldatu eta nola bizi deskubritu nahian aritu baitzen idazlea.\nGustura geratu zara? Arantzarik geratu zaizu?\nOro har, nahiko gustura, bai. Uste dut antologia labur baina nahiko oso bat ekarri dugula euskarara. Itzulpenetan beti geratzen dira arantzak eta zalantzak: “hau hala egin banu” edo “bestea lehen bezala utzi banu”... Itzultzea guztiz amaitu ezinezko lan bat den heinean, burutu ezin horrek, perfekzio ezin horrek beti uzten du sentipen gazi-gozo bat. Edonola ere, uste dut duin eta txukun geratu dela kaiera.\nBa al daukazu poema faboritorik?\nEzin bakar bat aukeratu: gai eta estilo ugari jorratu zituen Richek, eta horietako bakoitzean baditut kuttunago batzuk. Errain baten argazkiak, Amorruaren fenomenologia eta Bortxaketa, adibidez, olerki gordinak dira, astindu egiten dute irakurlea, eta horregatik gustatzen zaizkit. Hala idatzia gera dadin eta Mundu zailaren atlasa poemek ere giza eta gizarte-zikinkeriak azaleratzen dituzte, eta ederrak dira bere ilunean. Izeba Jenniferren tigreak, berriz, Richen garai formalekoa da, eta txoroa dirudi baina izugarri ona da, bilgarri xalo baten azpian errealitate oso larri bat islatzen duelako. Azkenik, Hogeita bat maitasun-poemetako ale batzuk azpimarratuko nituzke, ezin hobeto uztarturik azaltzen baitituzte nekea eta samurtasuna eta bakea eta ezinegona eta etsipena eta ez etsi nahia.\nRich ezagutzen ez duenari eta antologia hau hartuko duenari zer esango zenioke?\nBa, poesia irakurtzeko garaian neure buruari esaten dizkiodanak esango nizkieke besteei ere: ez izateko presarik, une goxo edo lasairen bat aukeratzeko, ez izateko aurreiritzirik, konfiantza izateko Adrienne Richengan, ez izateko liburuaren ordenaren nahitaezko esklabo, eta ez izateko beldurrik gustatzen ez zaien aleren bat bukatu gabe utzi eta beste bati ekiteko. Poema batzuk zeharkakoagoak eta sinbolikoagoak dira, eta beste batzuk, zuzenagoak. Gaiak ere, lehen esan bezala, askotarikoak. Baina uste dut poesiazale gehienek aurkitu ahalko dutela bere egiteko zerbait Richen aleen artean.\nPoeta ez da pertsona isolatua\nSaiakerak ere idatzi zituen Richek, batez ere 70eko hamarkadatik aurrera. Aro poetikoa aldatzearekin bat, gutxi gorabehera. Ezagutzen dituzu? Poesiarekin loturarik bai?\nPoemak bezain onak dira haren artikuluak. Horietako batzuetan, zenbait idazle emakumezkoren obrak aztertu zituen ikuspegi kritiko feminista batetik: Anne Sexton, Charlotte Brontë, Emily Dickinson, Anne Bradstreet… Literaturaz harago, ordea, pentsamendu mamitsua plazaratu zuen bestelako artikulu batzuetan ere. Hezkuntza-sistemari egindako azterketa eta kritiketan, adibidez, salatu zuen esparru horrek sistematikoki eta modu kasik naturalizatuan baztertzen dituela emakumeak, pobreak eta pertsona ez-zuriak bere egituretatik eta bere ikasgaietatik. Bestalde, emakumeen rol eta eginkizun inposatuak ere landu eta salatu zituen, heterosexualitatea barne (heterosexualitatea, sistema gisa ulertuta, jakina). Ez zuen Wittigek bezain zehatz azaldu, baina, azken batean, idatzi zuen existentzia lesbikoa dela nahitaezko heterosexualitate horren erregimenari ihes egiteko modu bakarra: nor izanik existitzeko modu bakarra: “Gure baitan dugun lesbiana horrek sentiarazten gaitu irudimentsu […] Gure baitan dugun lesbiana horixe da gure izate sortzailea, zeren gure baitan dugun aitaren alaba esanekoa ez baita gurdi-behor bat besterik”. Alde horretatik, iruditzen zait oso bat datozela bai Richen saiakerak eta bai olerkiak. Beharbada, artikuluak zuzenagoak dira, baina olerkiek bestelako indar bat dute.\nLiburua aurkezteko ekitaldian bi gauza azpimarratu zenituen, Richen lana ari zinela: amorrua eta boterea. Isiltasunaren kartografiak, Arrotza… horra hor bere bi poema. MPKn itzulia dagoen Audre Lorde ekarri didate gogora. Richen eta bere garaiko poeten arteko loturaz zerbait esan zenezake?\nAurreko batean, MPK-ko azken ale hauek Zarautzen aurkezten ari ginela, aipatu genuen amorrua eta boterea ageri direla emakume idazle askoren obretan (Woolf barne), eta ez dela kasualitatea. Uxue Alberdik Alfonsina Storniren antologia euskaratu berri du, eta esan zuen horixe dutela antzeko Stornik eta Richek: bide zurrun horretatik ezin desbideratzeak pizten zien amorrua. Baina, era berean, Alberdik gogorarazi zuen oso garai ezberdinetakoak direla biak: Storni XX. mendearen hasierakoa da, eta, beraz, harentzat, literaturan eta pertsonalki transzenditzeko bidea izan zen gizonen artera jotzea, gizonen erreferentziak aintzat hartzea; Richek, aldiz, geroagokoa izanik, ez zuen betiko bidea eraldatu, baizik eta beste bide bat sortu zuen, beste gauza bat egitea erabaki zuen, Audre Lorde eta beste idazle garaikide batzuekin batera.\nHaren poemek badute halako indar neurritsu bat, halako aldarri sor bat, eta, forma aldetik, dotorezia batere ez pedante bat.\nPoeta ez ezik eragile ere izan zen: gerraren aurkako mugimenduan ibili zen, eta sexu-, arraza- eta klase-bereizkeriaren kontrakoetan ere bai. Lesbianentzat ere, erreferente publiko sendoa izan zen.\nItzultzea guztiz amaitu ezinezko lan bat den heinean, burutu ezin horrek, perfekzio ezin horrek beti uzten du sentipen gazi-gozo bat. Edonola ere, uste dut duin eta txukun geratu dela kaiera.\nPoesia irakurtzeko garaian neure buruari esaten dizkiodanak esango nizkieke besteei ere: ez izateko presarik, une goxo edo lasairen bat aukeratzeko, ez izateko aurreiritzirik, konfiantza izateko Adrienne Richengan, ez izateko liburuaren ordenaren nahitaezko esklabo, eta ez izateko beldurrik gustatzen ez zaien aleren bat bukatu gabe utzi eta beste bati ekiteko.\nLiteraturaz harago, pentsamendu mamitsua plazaratu zuen bestelako artikulu batzuetan ere. Hezkuntza-sistemari egindako azterketa eta kritiketan, adibidez, salatu zuen esparru horrek sistematikoki eta modu kasik naturalizatuan baztertzen dituela emakumeak, pobreak eta pertsona ez-zuriak bere egituretatik eta bere ikasgaietatik. Bestalde, emakumeen rol eta eginkizun inposatuak ere landu eta salatu zituen, heterosexualitatea barne (heterosexualitatea, sistema gisa ulertuta, jakina)\nRichek ez zuen betiko bidea eraldatu, baizik eta beste bide bat sortu zuen, beste gauza bat egitea erabaki zuen, Audre Lorde eta beste idazle garaikide batzuekin batera.


2021 Martxoa 5 - 2021 Martxoa 6 Ikastaroak\nKatalogazio aurreratuko ikastaroa.\n2020 Azaroa 9 - 2020 Azaroa 11 Ikastaroak\nIkastaro honen helburua ikasleei katalogatzeko ezinbesteko jarraibide orokorrak eta inprimaki modernoetarako zehaztutako jarraibide espezifikoak helaraztea da, maila goreneko erregistro bibliografiko osoak eraikitzeko. Liburutegietako eta liburutegia duten dokumentazio-zentroetako langileei zuzenduta, EISPen jarraibide katalografikoak barnera ditzaten.\nGehiago irakurri: Katalogazio aurreratuko ikastaroa.\n2020 Urria 29 - 2020 Abendua 10 Ikastaroak\nGehiago irakurri: Garapen profesionalerako konpetentzia digitala\n2020 Iraila 30 - 2020 Urria 2 Ikastaroak\nGehiago irakurri: Oinarrizko katalogazio ikastaroa\nOrria: 2, guztira: 21 (207 ikastaro)


ELIKA Ganadería | ITxostena: entzefalopatien emaitzak - ELIKA Ganadería\nITxostena: entzefalopatien emaitzak\nMAPAk txosten bat argitaratu berri du, eta, bertan, estatu mailan entzefalopatia espongiforme transmitigarrien egungo egoera aztertzen du.\n– 62.565 behi aztertu dira, eta horietatik % 98,31 hildako animaliak dira edo sakrifikatu egin dira, ez kontsumitzeko.\n– 799 foku\n– 1 animaliak BSE atipikoan positiboa eman du.\nIkarari (scrapie) dagokionez:\n816 animalia aztertu dira, eta pisu handiena duena behietan hautemandako azpipopulazio bera da: hildako animaliak edo premiaz hil direnak.\n20 foku; horietatik 13 andui atipikoak dira behien artean eta 7 klasikoak ahuntzen artean.\n288 animaliak positibo eman dute.\nEstatu mailako egoera epidemiologikoari buruzko txosten horretatik honako ondorio hauek ateratzen dira:\nESBaren kasuak etengabe murrizten ari dira. 2007an izan zuen beherakadarik handiena.\nIkararen kasuen kopuruak ez du epidemiologia aldetik beherakada esanguratsurik adierazten.\nESBa duten animalien batez besteko adinak gora egin duela ikusten da (6.4 urtetik 16.4 urtera).\nHautemandako ESBaren andui atipikoen kasuek behera egin dute etengabe eta kasu horiek adineko animalietan hauteman dira: hautemandako kasuak ez dute zerikusirik elikadura-jatorriarekin (animalia-jatorriko irin-pentsuak).\nAipatutako aldeko datuek adierazten dute animalien entzefalopatia espongiforme transmitigarriak zaindu eta kontrolatzeko osoko programa koordinatua ezarrita zenetik hartu diren kontrol-neurriak eraginkorrak direla, eta iradokitzen dute hautemandako ESB kasuen jatorria ez dela elikadura. Bestalde, ikara genotipatzea da talde bateko animalia sentikorrenak hautemateko neurri eraginkorrena.\nHori dela eta, EFSAk gaiari buruz emandako ezagutza zientifiko berriei erantzuteko Europako Batzordeak legeak aldatzeko egindako ondoz ondoko egokitzapenen ondoren, OIEk aitortu du Espainiak, 2016az geroztik, BSEaren aurrean arrisku hutsaleko egoera duela, eta ordutik berritu egin da egoera hori.\nINFORME EPIDEMIOLÓGICO ANUAL SOBRE LAS ENCEFALOPATÍAS ESPONGIFORMES TRANSMISIBLES EN ESPAÑA AÑO 2020\nGaixotasun fitxa: Behien-entzefalopatia-espongiformea\nHegazti eta untxien lagin baten post mortem ikuskapenerako gida


Beldurrak jota itxi zuten Andetxako eliza 2005. urtean, sabaiaren zati bat erori zenean. Teilatua konpondu arte, halaxe egon zen eraikina: itxita. Hezetasun arazoei aurre egin ezinik, bost urtez izan zituen ateak itxita, baina orduan herriko biztanle batek, Diego Bermejok hain zuzen, ideia bat izan zuen. "Artista da Diego, Deustuko unibertsitateko irakaslea" azaldu du Aintzane Ruiz de Azua Andetxako bizilagunak. "Ideia asko izaten ditu, eta abila da jendea bere egitasmoetan nahasten". Bermejok aipatu zien bizilagunei Xabier Egaña Zarauzko margolaria ezagun zuela, eta agian animatuko zela elizaren hormak margotzera.\nZarauztarrak atsegin handiz hartu zuen eskaintza, eta 2013an hasi zen elizaren sarrera margotzen. Ruiz de Azuak oso ondo gogoratzen du: "Garai horretan, Jose Azurmendi apezpikua zenari egitasmoaren berri eman genion, eta asko gustatu zitzaion. Orduan, herri osoak bat egin zuen eliza margotzearen ideiarekin, eta aldamioak paratu genituen”. Eliza hankaz gora egon zen bost urtez, baina herritarrek irekita izan zuten denbora horretan guztian, Lanengatik irekia leloaz.\nBizitzarako margoak 2013an hasi eta 2017ra arteko epea hartu zuen. Lehendabiziko egunetik, bisita gidatuak antolatu dira; alegia, hormak margoz estaltzeko prozesu osoa begien bistan egon da. Elizaren aurpegi aldaketaren nondik norakoak oso ondo ezagutzen ditu Aintzane Ruiz de Azuak, berak gidatu baititu urte hauetan guztietan bisitak.\nElizaren ataria aukeratu zuen Xabier Egañak bere proiektu artistikoa hasteko. Bertan, kolore argitsuek eta epelek egiten diete ongietorria bisitariei (Egañaren margolanetan kolore horiak ohikoak direla azaldu du Ruiz de Azuak). Xehetasunei erreparatzen dieten horietakoak bazarete, adi! Izan ere, atariko eszenei tentuz begiratuz gero, barruan ikusgai dagoenaren aurrerapen txiki bat ageri da, gidaren esanetan: "Armola Birjinaren prozesioa irudikatu du Egañak". Ermita txiki bat zegoen herritik 300 metrora, baina Forondako aireportua egiteko lanetan bota egin zuten. "Desagertu zen baseliza; ez, ordea, hango Ama Birjina, zeina elizaren erretaulan kontserbatzen dugun".\nJose Luis Alonso Quilchano Andexako alkatea da. Bere esanetan, "herriak egitasmoan parte hartu ez balu, ez legoke emaitzarik". Auzolanaren garrantzia behin eta berriz azpimarratu du alkateak. "Bizilagunei esker gauzatu dugu Xabier Egañaren margoen proiektua, hau da, haien laguntza ezinbestekoa izan da". Areago, Alonso Quilchanok gogora ekarri du Bizitzarako margoak proiektua ez dela izan herriak egindako bakarra azken hogei urteotan: “Adibidez, nekazaritzarako tresnak gordetzeko erabiltzen genuen biltegi handi bat erabilera anitzeko gune bihurtu dugu".\nPablo Corres herriko apaizak eliza biziberritzeko ideia egokitzat jo ote zuen galdetuta, Aintzane Ruiz de Azua eta Jose Luis Alonso Quilchano bat datoz: indarren arteko sinergia gertatu zen. Pablo Corres, parrokoa izateaz gain, arte irakaslea izan zen bere garaian. “Pentsa! Artearekiko zaletasun handiko parrokoa, herri gisa lan egiten dakiten ekimen handiko bizilagunak eta Xabier Egañaren baietza egitasmoari".\nEserlekurik gabeko eliza\nOso kulturazaleak dira Andetxan, eta elkarlanean egindako ahaleginak mesede egin die, zentzu horretan. Hala, mezez gain, kultur egitarau oparoa ere eskaintzen da elizan. "Azken urte hauetan, ez dakit zenbat ikusle eta artista ariko ziren elizan!” dio Ruiz de Azuak. “Bankuak kendu egin ditugu, pentsa”. Eremu garbi horretan, askotariko jarduerak egiten dituzte: dantza, ipuin kontaketa, kontzertuak, antzerkiak, abesbatzak... “Denetarik antolatu dugu!".\nLekuaren erabilera ez ezik, paretak ere kulturaz jantzita daude. Elizaren barrualdean, hainbat gai jorratu ditu Xabier Egañak. "Batzuk agerikoagoak dira besteak baino" dio gidariak. Adibidez, koruan, Jesusen bizitzako hainbat pasarte irudika daitezke, hala nola Olibondoen Mendiko bakardadea, Judasek saldu zuenekoa, azken afaria edota heriotza-pizkundea. Bi aldeetako hormetan, berriz, Egañak adierazi du ongiaren eta gaizkiaren etengabeko presentzia historian.\nRuiz de Azuak, bisita gidatuak egiten dituenean, interpretatu egiten du hori guztia, baina aitortu du bisitarien iritziak jasotzea ere gustatzen zaiola. “Erlijioaz harago doa artista; oso gizatiarra da, eta hori jakin badakit". Ruiz de Azuak 1976ko martxoaren 3ko gertakariak gogora ekartzen dituzten horma irudiak ere erakusten ditu, baita emakumeen aurkako indarkeria edota migratzaileekiko krudelkeria islatzen dituzten pareta eta murruetako margoak ere. Gidak esan digu Egañak askatasun osoa eman diola margoak interpretatzeko. "Izan ere, bera azalpen gutxi ematearen aldekoa da, jendeak irakurketa bere kasa egitea gustatzen zaio".\nUrteetako lana izan da Xabier Egañak Andetxako elizan egindakoa; bere bizitzako lau urte eman ditu bertan. Horregatik, 2018an, Bizitzarako margoak amaitu bezain laster, hasperen egin eta "badago, amaitu dut" esan zuen zarauztarrak. Ruiz de Azuaren esanetan, "hori ere hormetan utzi du islatuta: amen, aleluia!".\n688899536 / 618925744


Alimentación animal | Zearalenonaren presentziak animalien osasunean eragiten dituen arriskuak 17/08/04 - Alimentación animal\nBidaltze data 4 abuztua, 2017\nZearalenona (ZEN) mikotoxina bat da, batez ere Fusarium onddoek sortutakoa, eta zereal-aleetan sortzen da nagusiki.\nEuropako Batzordeak irizpen zientifiko bat eskatu zion EFSAri pentsuetan dagoen ZENak eta haren forma eraldatuek animalien osasunean eragin dezaketen arriskuari buruz. Pentsuan dauden ZENaren forma eraldatuek I faseko metabolitoak (α-zearalenola (α-ZEL), β-zearalenola (β-ZEL), α-zearalanola (α-ZAL), β-zearalanola) eta II. faseko konjugatuak izaten dituzte.\nElikakateko kutsatzaileei buruz aditua den EFSAko taldeak (CONTAM), ZENari dagokionez:\n• Behatu gabeko ondorio kaltegarrien mailak (NOAL) ezarri zituen txerrientzat (esne-txerriak eta txerri emeak), eskortako hegaztientzat eta gizentzeko indioilarrentzat, ardientzat eta arrainentzat (karpatik estrapolatuta), eta behatutako ondorio maila txikiagoak (LOAEL) ezarri zituen txakurrentzat.\n• Ezin izan ziren erreferentzia-puntuak ezarri behientzat, ahateentzat, ahuntzentzat, zaldientzat, untxientzat, bisoientzat eta katuentzat.\nEraldatutako formei dagokienez:\n• Ezin izan ziren erreferentzia-puntuak ezarri animalia-espezie bakar batentzat ere, eta 2016an CONTAM Panelak aurretik karraskarietan oinarrituta ezarritako potentzia-faktore erlatiboak erabili zituzten.\nZENarentzako laginak 2001 eta 2015 artean jaso ziren Europako 25 herrialdetan, eta forma eraldatuentzako laginak, berriz, 2013 eta 2015 artean bildu ziren batez ere, hiru Estatu Kidetan.\nEsposizioaren kalkuluen arabera, ZEN duten pentsuek animalien osasunerako dituzten ondorio kaltegarrien arriskua erabat baxua da eskortako hegaztientzat eta baxua ardientzat, txakurrentzat, txerrientzat eta arrainentzat. Ondorio berak aplikatzen zaizkio, halaber, ZEN baturari eta haren forma eraldatuei.\nBestalde, nabarmendu beharra dago ZENek jarduera estrogenikoa duela, eta ZENaren forma eraldatuen jarduera estrogenikoa nabarmen aldatzen dela.


Bilbaoartek ekainaren 1ean zabalduko ditu ateak berriz - Nontzeberri\nHasiera/ARTEA/Bilbaoartek ekainaren 1ean zabalduko ditu ateak berriz\nEuskal Herriko beste museo eta kultur zentro asko egiten ari diren bezala, ekinaren lehen egunetan ere, Bilbaoartek bere ateak zabalduko ditu berriz. Ekainerako jardueren eskaintza 19 proiekziok, 11 hitzaldik eta 2 erakusketak osatuko dute.\nHala, ekainaren 1ean, Damaris Pan artistaren Cuernos a la vista / Adarrak bistara erakusketa bisitatu ahalko da. Erakusketa joan den martxoan bertan behera geratu zen. Erakusketa ekainaren 19ra arte bisitatu ahal izango da aretoaren edukieraren kontrolarekin. Horren ostean, Daniel Llaríaren Holes and Poles lana etorriko da, ekainaren 26tik uztailaren 24ra bitartean.\nEra berean, Art House Zinemak bere pantaila garbitu du, eta Mark Cousinsen Women Make Film dokumental sailarekin aurrea egingo du. Costa-Gavras zuzendari greziarrari eskainitako zikloak edo Kenji Mizoguchi japoniarrari eskainitako zikloak jarraipena izango dute. Eta ohikoak diren Filmazpit eta Institut Françaisekin lankidetzan pantailaratzen direnak abiatuko dira berriz.\n“Egungo segurtasun-araudiaren arabera, aretoaren edukiera mugatu egingo da jarduera bakoitzaren egunean indarrean dagoen araudiaren arabera, eta nahitaezko maskara erabiliko da. Erreserba telefonoz bakarrik egingo da”.


Lau hitzaldi Ella Fitzgerald, Thelonious Monk, Dizzy Gillespie eta John Coltrane hizpide hartuta, haien urteurrenak ospatzeko, San Telmo Museoan (SGAE Fundazioaren Gunea) | Jazzaldia\nBy jazzaldia 22/06/2017 Berriak\n52. Heineken Jazzaldiak lau kontzertu eta lau hitzaldi programatu ditu Ella Fitzgerald, Thelonious Monk eta Dizzy Gillespieren jaiotzaren mendeurrena eta John Coltraneren heriotzaren 50. urteurrena gogora ekartzeko.\nLauak izan ziren ezinbesteko izarrak jazzaren historian, arrakasta itzela izan zuten eta haien eragina erabakigarria izan zen ondorengo belaunaldientzat.\nKontzertuak uztailaren 21, 22, 24 eta 25ean izango dira San Telmo Museoa – SGAE Fundazioaren Gunean, eguerdiko 12:30ean. Sarrerak agortuta daude jada lau emanaldietarako.\nHitzaldiak, berriz, 11:30ean izango dira, San Telmo Museoko ekitaldi-aretoan, eta 40 minutu inguruko iraupena izango dute. Sarrera doan izango da aretoa betetzen den arte.\nHizlaria Patri Goialde izango da, Jazz Musikaren Historiako irakaslea Musikenen (Euskal Herriko Goi-mailako Musika Ikastegia). Gainera, musika ikastegi prestigiotsu horretako zuzendari izan zen hiru urtez (2012-2015). Berak zuzentzen ditu, era berean, ikasleen Gradu Amaierako lanak. Bere irakasle eginbideez aparte, Goialde jazzeko euskal formazio askotako partaide izan da.\nOsagarri modura, jazzeko beste aditu batek –Iñigo Ortega– prestatutako Ella Fitzgerald, Thelonious Monk, Dizzy Gillespie eta John Coltraneren bideo-sekuentzia bat eskainiko da, zeina San Telmo Museoaren sarreran ikusi ahalko baita Jazzaldiak irauten duen egunetan.\nEsperientzia luzeko musikariz –horietako asko Musikeneko irakasleak– eratutako taldeek hartuko dute parte kontzertuetan, prestigio handiko artistak aitzindari dituztela.\nUztailaren 21ean, Deborah Carter abeslari handiak zuzendutako boskote batek Ella Fitzgerald omenduko du.\nUztailaren 22an, Iñaki Salvador donostiar pianistak sorberrituko du, laukote baten buruan, Thelonious Monk-en obra.\nUztailaren 24an, Chris Kase tronpetariak, seikote batek laguntzen diola, Dizzy Gillespieren piezak interpretatuko ditu.\nUztailaren 25ean, Mikel Anduezaren zazpikoteak emango dio amaiera ziklo interesgarri honi, John Coltraneren musika oinarri hartuta.\nShare the post "Lau hitzaldi Ella Fitzgerald, Thelonious Monk, Dizzy Gillespie eta John Coltrane hizpide hartuta, haien urteurrenak ospatzeko, San Telmo Museoan (SGAE Fundazioaren Gunea)"\n5m reply retweet favorite 2 ordu ago


Bilbao.net, 02 Barrutia: Uribarri, Albisteak, BILBOKO SUHILTZAILEEK EGUTEGIEN SALMENTATIK SOBERAN GERATU DEN DIRUA GORABIDE ERAKUNDEARI EMAN DIOTE\nKokapena: Hasiera Nire Barrutia 02 Barrutia: Uribarri Albisteak BILBOKO SUHILTZAILEEK EGUTEGIEN SALMENTATIK SOBERAN GERATU DEN DIRUA GORABIDE ERAKUNDEARI EMAN DIOTE\nAlbisteen zerrendara joan\tBILBOKO SUHILTZAILEEK EGUTEGIEN SALMENTATIK SOBERAN GERATU DEN DIRUA GORABIDE ERAKUNDEARI EMAN DIOTE\n• 9.500 euro emango dituzte aurten 50. urteurrena ospatzen duen adimen desgaitasunaren aldeko Bilboko elkarte horren proiektuentzat.\nBilbon, 2012ko ekainaren 26an. 2012an New Yorken egin ziren Polizien eta Suhiltzaileen arteko Munduko Jokoetako parte-hartzea finantzatzea lortu ondoren, aurreko edizioetan legez, Bilboko Suhiltzaileek irabazi-asmorik gabeko elkarte bati emango diote soberan geratu den dirua. Oraingoan, 9.500 €ko dohaintza, aurten berrogeita hamargarren urteurrena ospatzen duen Gorabide deituriko adimen urria dutenen alde lan egiten duen elkarte bilbotarrari egokitu zaio.\nHorrela, Bilboko suhiltzaileek eskerrak eman nahi dizkiete argazkiz osaturiko egutegia erosi zuten herritarrei, emandako laguntza handiagatik. Izan ere, egindako ekarpen horri esker amets bikoitza bete ahal izan dute: batetik, New Yorkeko Olinpiadetara joatea, eta bestetik, azken 50 urte hauetan adimen urrikoak eskubide osoko gizarteko kide izan daitezen Gorabidek egin duen lanari laguntzea.\nGorabide, 50. urteurrena\nAdimen urria dutenen senideek eta euren lagunek sortu zuten elkartea 1962an, pertsona horien gizarte- eta familia-egoerari buruzko kontzientzia publikoa pizteko xedez. 1963an erakunde Ongintza Partikular izeneko aitortza jaso zuen, eta 1970ean Onura Publikotzat aitortu zuten.\nErakunde honen bizitzaren 50 urte hauetan, Gorabidek ahalegina partekatu du adimen urria zuten pertsonen, familien, profesional talde handi baten, boluntarioen eta erakunde publiko eta pribatuen artean.\nGaur egun 4.500 erabiltzailek, 2.500 baino gehiago diren bazkidek, 400 bat profesionalek eta 350 bat boluntariok. Gorabidek horiekin guztiekin honako hauek sortzea lortu du: bederatzi egoitzen sarea, zortzi etxebizitza komunitario, bizimodu independenterako laguntza-zerbitzua, aldi baterako egonaldietarako egoitza bat, aisialdiko hiru zentro, aisialdiko sei elkarte eta eguneko hamar zentro osatzen dute.\nHorren guztiaren ondorioz, adimen urria duten pertsonek hobekuntza nabarmenak izan dituzte beren bizi-kalitatean, baita lan-eremuan ere. Horren adibide, 1987an Lantegi Batuak sortu izana, eta beharrezkoak ziren tutoretza-laguntzekin Futubideren sorrera 1991n, bi erakundeak Gorabideren egituratik sustatu baitira. Informazio gehiago: http://www.gorabide.com/\nNahitaezko hitzordua Belfasten (Ipar Irlanda)\nAurreko bost edizioetako Polizia eta Suhiltzaileen arteko Munduko Jokoetan lortutako emaitza bikainen ondoren —sei, hamazazpi, hamahiru, hogeita lau eta hogeita bi domina lortu zituzten hurrenez hurren—, Bilboko Suhiltzaileak eta Udaltzaingoa 2013ko abuztuaren 1etik 10era bitartean izango diren Munduko Jokoen edizio berriari aurre egiteko prestatzen ari dira.\nPolizia eta Suhiltzaileen arteko Olinpiada hauek bi urtean behin egiten dira munduko hiri desberdinetan. Beraz, ekitaldia derrigorrezko kirol-hitzordu bihurtu da munduko polizia eta suhiltzaile erakundeentzat. Aukera honetaz baliatzen dira elkarren arteko harremanetan sakontzeko eta esperientziak konpartitzeko, Jokoek irauten duten zortzi egunetan antolatutako sinposio, hitzaldi erakusketa eta beste hainbat jarduera profesionalen bidez.


Asegururik gabe, bezeroak dirua gal dezake bidaia bertan behera uzten badu edo maletak desagertzen bazaizkio, baina are larriagoa izan daiteke toki batzuetara joan eta mediku gastuei erantzungo dien poliza bat ez edukitzea\nOporrei ere kentzen hasia da jendea, gastuak gutxitu behar horretan. Sakelak agintzen du, baina kontu eduki behar da nondik kentzen den, gauza batzuk ez baitira irudi lezakeen bezain garrantzigabeak. Asegurua, esaterako. Jendeak pentsatu ohi du hori gabe ere ongi molda litekeela, baina leku exotiko edo urrutietara joan behar duenari oso baliagarria gerta dakioke: osasun laguntza beharko balu edo halabeharrez egonaldia luzatu beharra suertatuko balitzaio, buruhauste eta gastu asko kenduko lizkioke aseguruak. Aurten, gainera, A gripeak gogor astindu ditu bazterrak, eta are garrantzi gehiago hartu dute era horretako aseguruek. Baina zein lekutara joateko komeni da aseguru ona edukitzea? Zer eskaini behar du aseguru on batek erabilgarria izateko?\nPoliza egokienaren bila\nBereziki hiru estaldurari erreparatzea komeni da aseguruetan: osasun laguntzari dagokiona, ekipaje galera aintzat hartzen duena eta bidaia deuseztatu ondorengo kalte-ordainez mintzo dena. Oso garrantzitsua da aseguruak hiru alderdi horiei erantzutea. Urte batzuetatik hona, asko ugaritu dira, adibidez, bidaia deuseztatuei berariaz erantzuteko aseguruak, batik bat hegazkin zerbitzuei lotuta, bidaiariak badaki-eta behin txartela erosi ondoren ez diotela dirurik itzuliko bidaiatu ezin badu (tarifa berezien dirua soilik bueltatu ohi dute). Baina deuseztatze-aseguru horiek ez dira aski atzerrira bidaiatzen denean. Halakoetan, bidaia-aseguru osatu bat kontratatzea komeni da, eta deuseztatzeari ez ezik, osasun laguntzari eta ekipaje galerari ere estaldura ematea. Bidaia-aseguru osatu horiek, gainera, beste egoera batzuei erantzuteko aukera ere ematen dute, eta hainbat kalte-ordain mota dituzte: bidaia atzeratu eta bidaiariak premia-premiazko gauzak erosi behar izan baditu, horiek ordaintzeko; edo berandutzeagatik sortzen diren kalteei aurre egiteko; edo bidaian gaixotu, min hartu edo hil izanaren ondorioz nor bere herrialdera ekartzeak sortu dituen gastuei erantzuteko; edo kreditu txartel galdu edo lapurtuak baliogabetzeko lanak abian jarri ahal izateko; edo interprete zerbitzuak ordaintzeko.\nEspainian eskaintzen dituzten aseguruek, batez beste, 600 euroko ordaina ematen dute ekipajeengatik, 60 eurokoa premia-premiazko gauzak erosi izanagatik, beste 60 eurokoa bidaiako dokumentuak ordezkatu behar izateagatik jatorrizkoak galdu direlako edo lapurtu dizkigutelako, eta beste hainbestekoa segurtasun kutxa konpondu edo ireki behar izan delako giltza lapurtu edo galdu egin dugulako. Berandutzeagatik, berriz, aseguru etxeek 90 euro ordaintzen dute atzerapen-ordu bakoitza (300 euro arte, gehienez). Overbooking arazo batek ezin bidaiatu utziko balu norbait, 90 euroko kalte-ordaina emango lioke aseguruak. Heriotza gertatuz gero, 6.000 eurokoa izaten da estaldura, eta aberriratzeko gastu guztiak aseguru etxeak ordaintzen ditu, mugarik gabe (baita gaixotasun larrien erruz aberriratzen denean ere).\nAsegurua kontratatu eta\nosasun arazorik badugu,\ndei dezakegu; ekipajea\ngaldu badugu edo\nardura egotzi nahi\nAurreko alderdi horiek guztiak oso aintzat hartzekoak dira, baina gauza guztien gainetik, osasun laguntzari dagokion estaldura lehenetsi behar da. Maleta galtzen badugu, asegururik ezean, gure sakelatik ordaindu beharko dugu arropa berria eta beharrezko gauzak, eta hori hala izaten da leku batera joan edo bestera. Bidaia bertan behera uzten badugu, berriz, aurrez jarri dugun dirua galduko dugu, asko jota. Aldiz, mediku gastuei erantzungo dien polizarik gabe joanez gero, diru asko ordaindu behar izateaz gain, gerta daiteke osasunak okerrera egitea eta are desoreka psikologikoak agertzea ere.\nOsasun laguntza hartzeagatik ordaindu beharrekoa asko aldatu daiteke leku batetik bestera. Espainian barrena joatea erabaki badugu, ez da derrigorrezkoa aseguru hori egitea, Espainiako Gizarte Segurantzak bere gain hartzen baititu istripu edo gaixotasun baten ondorioz sor litezkeen gastu guztiak. Europan, ordea, eta zer esanik ez Europatik kanpo, herrialde askok ez daukate osasun zerbitzu publikorik, eta bidaiariak ordaindu behar izaten ditu kontsultak, tratamenduak eta gainerako zerbitzuak.\nAseguru eta guzti joateko moduko lekuak\nAmeriketako Estatu Batuak. Mediku kontsulta batek 100 dolar balio du, batez beste, eta botiken fakturak, nekez 60 dolar baino gutxiago. Ameriketako Estatu Batuetan astebete egon behar duenari 83 eurotan aterako litzaioke asegurua (mediku baten kontsultara joatea adina).\nKanada. Lurraldean hiru hilabete baino gehiago egin dituzten egoiliarrentzat soilik ematen du zerbitzua osasun sistema publikoak. Bisitari edo turistentzat garestia izaten da osasuna zaintzea (botikak, gehienbat). Beraz, Kanadara joateko, komeni da bidaia aseguru osatua egitea. Bost egunetik hamar egun bitarteko egonaldia, batez beste, 83 euro kostatzen da han ere. Bidaia luzexeagoa bada, 11 egunetik 16 bitartekoa, 105 eta 112 euro artean ibiliko da.\nEkialde Urruna. Gero eta jende gehiago joaten da Thailandia, Birmania edo Vietnam aldera. Toki exotikoak dira, eta gure begietara erakargarri bihurtzen dira hango natura, artea eta kultura, hain dira desberdinak guretik. Osasun zerbitzuak ere oso bestelakoak dira guk ezagutzen dugunetik, eta hizkuntzaren arazoa ere hor dago. Toki horietara joandakoan, osasun gastuei aurre egitea baino gehiago eskertzen da aseguru etxeak kudeatzaile lana egitea, eta osasun zerbitzuarekin edo medikuarekin harremanetan jartzea, eta tratamendu eta botika egokiak bilatzeko bitartekoak eskaintzea. Herrialde horietara bidaiatu behar bada, oso lagungarria gertatzen da aseguru polizan interprete zerbitzua ere hartzea. Ameriketako Estatu Batuetan eta Kanadan bezala, leku horietan ere 25.000 eurotik 50.000 euro bitarteko ordaina ematen du aseguruak, gehienez ere.\nEuropa. Beste herrialde batzuetan baino hobeto dago Europakoetan osasun arloa, eta ez da hain beharrezkoa izaten halako aseguru bat egitea. Europako Batasuneko herrialde guztiek daukate osasun zerbitzu doakoa, elkarlan-hitzarmenak eginak baitituzte Espainiako Gizarte Segurantzarekin; beraz, Europako osasun txartela hartuta ibil daiteke batetik bestera. Europako herrialderen batean 5 eta 10 egun artean igarotzeko, 37 euro balio du aseguruak, eta 50 euro bidaia 11 egunetik 16 bitartekoa bada. Gehienezko estaldura, berriz, 6.000 euro eta 15.000 artekoa izaten da.\nEspainian barrena: oso erabilgarria gerta daiteke asegurua\nEspainian Gizarte Segurantzak erantzuten dienez osasun beharrei, osasun laguntzarako aseguruak eta bidaia aseguruak merkeago irteten dira beste herrialde batera joateko baino. Oro har, Espainian barrena ibiliko denarentzat, 25 eurotik hasita izaten dira aseguru osatuak. Larrialdi gastuei eta ospitaleratze gastuei erantzuten die osasun estaldurak, beste gastu mediku guztiei osasun zerbitzu publikoek erantzuten baitie. Osasun laguntzari dagozkion estaldura mugak 1.500 euro eta 2.000 euro artean dabiltza.\nNola erabili bidaia-asegurua\nBidaiariek galdera asko izaten dituzte euren herrialdetik irten eta osasun laguntza hartu beharrean suertatzen direnean. Hona hemen zalantzarik ohikoenen inguruko erantzunak:\nNorengana jo behar da bidaia asegurua eduki eta osasun laguntza behar izanez gero?\nBidaia aseguru bat kontratatu badugu eta uneren batean erabili beharra sortzen bazaigu, telefono laguntza eskatu behar dugu lehenik. Aseguru etxeak eman dizkigun telefonoetara deitu beharko dugu, edo, bestela, bidaia eta zerbitzu osagarriak hartu ditugun bidaia agentziara. Ohikoena izaten da bezeroak bi telefono edukitzea, bat bere herrialdekoa eta bestea nazioartekoa, eta jasotzailearen kontura deitzen da (aseguru etxeak ordainduko du deia). Eskatzen ditugun zerbitzuak jaso ahal izateko, gure izena eman beharko dugu, poliza zenbakia, zein lekutan gauden eta zein telefono zenbaki dugun jakinarazi beharko diegu, eta zein arazo daukagun azaldu. Telefono laguntza eguneko 24 orduetan eskaintzen dute, urteko egun guztietan.\nZer gertatzen da asegurudunak larrialdi bat eduki eta osasun etxe batera eramaten badute, aseguru etxeari jakinarazi baino lehen?\nKasu horretan, bezeroak ordaindu beharko ditu gastu guztiak, eta bere herrialdera itzultzen denean, ordainagiriak eskuan dituela, aseguru etxera jo beharko du, eta hark itzuliko dio dirua (inoiz ez polizan ageri den baino gehiago).\nNola jakinarazten zaio hondamendi sailari ekipajea galdu dugula, istripua izan dugula edo erantzukizun zibilaren ardura egotzi nahi diogula norbaiti?\nEkipajeekin, istripuekin, atzerapenekin edo erantzukizun zibilarekin zerikusia duten erreklamazioak bidaiatik itzuli eta gero egin behar dira. Aseguru konpainiaren zuzendaritzara jo behar dugu.\nZer egin, zerbaiti edo norbaiti kalte egiten badiogu nahi gabe?\nZerbait hondatu bada, asegurudunak idatziz jarri behar du zehatz-mehatz zer gertatu den. Aseguru konpainiaren baimenik gabe, ez da onartu, negoziatu edo baztertu behar inolako akordiorik.\nBadago mugarik aberriratze gastuetan?\nOro har, ez da izaten. Osasun arrazoien eraginez edo heriotzagatik gertatzen diren aberriratzeetan, ez da diru mugarik izaten.


Iraeta eta Narrondo arteko bidegorri zatia egingo dute - Zumaia - Baleike.eus\nUrola Kostako Hitza 2019-02-08 17:44\nGipuzkoako Foru Aldundiaren egoitzan aurkeztu dute proiektua gaur. Aspaldiko eskaera bati erantzunez, Iraeta eta Narrondo lotuko duten bidegorri zatia egingo dute, eta horrela, Urolako Bide Berdea osatuta geldituko da. Urte batzuk beharko dira lanak amaitzeko.\nAspaldiko eskaera bati erantzuten dio proiektua aurkeztu dute gaur Gipuzkoako Foru Aldundiaren egoitzan: hain zuzen ere, han jakinarazi dute Iraeta eta Narrondo lotuko duten bidegorri zatia egingo dutela, eta horrela, Urolako Bide Berdea osatuko dutela. Lanak amaitzean, Zumaiako eta Zumarragako udalerriak lotuta geldituko dira; 36 kilometro izango dira guztira. Aurkezpenean izan da Josetxo Mendizabal Zestoako alkatea.\nMarisol Garmendia diputatu sozialistak zuzentzen duen Mugikortasuneko Foru Departamentuaren asmoa da Urolako tren zaharraren plataforma bidegorri gisa erabiltzen jarraitzea. Iraeta eta Narrondo artean falta den lau kilometroko zatia eginda, osatuta geratuko da Urolako Bide Berdea. Proiektua bi fasetan banatuko dute.\nAlbistea osorik irakurtzeko, jo Urola Kostako Hitza-ren webgunera.


Talaia BHIko Gurasoen Elkartea: 2015\nBIZIKIDETZA GALDETEGIA=CUESTIONARIO SOBRE CONVIVENCIA\nEgilea: Talaia BHI Gurasoen Elkartea ordua: 03:25 iruzkinik ez:\nCUESTIONARIO SOBRE CONVIVENCIA 2014-2015\nEgilea: Talaia BHI Gurasoen Elkartea ordua: 03:15 iruzkinik ez:\nBIZIKIDETZA GALDETEGIA 2014-2015\nEgilea: Talaia BHI Gurasoen Elkartea ordua: 07:56 iruzkinik ez:\nJoan den ostegunean, maiatzak 28, Gurasoen Elkarteak antolatutako logo lehiaketaren epaimahaia bildu zen Institutoan. Aurkeztutako lanak aztertu ondoren Helene Gebarak egindako "Bihotzak" lana erabaki zuten saritzea. Saria 250€-ko balea FNAC-en gastatzeko datza. Epaimahaia honako kide hauek osatu dute: institutuko bi ikasle, Gurasoen Elkartearen bi kide eta diseinuaren munduko hiru profesional, (horietako bi institutuko ikasle ohiak izango dira).\nBejoindiola gure irabazleari eta mila esker parte hartu duten guztiei.\nEgilea: Talaia BHI Gurasoen Elkartea ordua: 09:54 iruzkinik ez:\nGurasoen Elkarteak arbela elektronikoen erosketa eta instalazioa finantziatu du. Hilabete honetan bukatu dute lana.\nHiru izan dira jarri diren aparatoak eta Batx 1A,Batx1B eta Batx 1C geletan kokatu dira.\nProiektorearen marka eta modeloa Epson 595Wi da.\nHiru proiketoreen balioa 6096,75koa da,materiala,instalazioa eta BEZ barne.\nNCS enpresak egin du lana\nEgilea: Talaia BHI Gurasoen Elkartea ordua: 10:51 iruzkinik ez:\nJoan den maiatzaren 15ean logo lehiaketara lanak aurkezteko epea bikatu zen. Partehartzea oso oso ona izan eta, 27 lan aurkeztu baitira. Datorren ostegunean, maiatzak 28, epai-mahaia bilduko da eta 30erako emaitza publiko egingo da, blog honetan. Sorte on partaide guztiei!\nEgilea: Talaia BHI Gurasoen Elkartea ordua: 00:19 iruzkinik ez:\nUna madre recoge más de 100.000 firmas en apoyo de su iniciativa crítica con el tiempo excesivo y la escasa utilidad de las tareas escolares en casa.\nQué tipo de deberes son los adecuados para el aprendizaje?\nInteresante artículo de el diario "El País"\nEgilea: Talaia BHI Gurasoen Elkartea ordua: 08:04 iruzkinik ez:\nZuzendaritza Batzordeak Guraso Elkarteekin harreman hurbilagoak nahi dituela eta, 2015eko Maiatzean Gipuzkoa lurraldeko bederatzi herrietan eskualdeko batzarrak egingo direla esan nahi dizuegu.\n“ BIDASOA” eskualdean ospatuko den bilera:\nEguna: maiatzak 19, ASTEARTEA\nOrdua: arratsaldeko 6.30etan\nTokia: DUMBOA LHI Ikastetxean - IRUN\nHauek izango dira aztergaiak:\n1. HEZIBERRI 2020 egitasmoa: curriculuma zehazteko dekretu berriak.\n2. “Balore etiko eta sozialak” irakasgaiari buruzko Eskola Kontseiluetan adosteko proposamena.\n3. Eskola garraioaren egoera.\n4. Ikasle etorkinen eskolatzea eta Guraso Elkarteen kezkak.\n5. Euskal Eskola Publikoaren jaiak.\nEgilea: Talaia BHI Gurasoen Elkartea ordua: 07:32 iruzkinik ez:\nEgilea: Talaia BHI Gurasoen Elkartea ordua: 19:11 iruzkinik ez:\nAtzo goizeko 9tan, Hondarribian izan diren ikasle italiarrak bere etxera itzuli ziren. Aste bete pasa dute gure artean, bertako kultura eta inguruak ezagutzen. Gure etxeetan edukitzea plazer bat izan da.\nElkartetik eskerrak beroenak eman nahi dizkiegu jardura hau antolatzen duten irakaslei (Luis, Josune, Gorka eta Pilar), bere eskuzabaltasunagatik.\nEgilea: Talaia BHI Gurasoen Elkartea ordua: 00:08 iruzkinik ez:\nGeratu ginen bezala, asteazken honetako bileran (apirilaren 15ean, arratsaldeko 17:30 geratu ginen) prestatuko dugu bizikidetzari buruzko beste bilera zabalago hori egiteko gidoia.\nEgilea: Talaia BHI Gurasoen Elkartea ordua: 08:34 iruzkinik ez:\nEGUNA: 2015/ 03/ 11\nPARTAIDEAK: Silvia, Kote, Arantza, Leire, Pablo, Mari Jose eta Kotte.\nIhintza, Pilar, Xabi, Simon eta Eli ez dira etorri.\nGURASO ELKARTEA, LOGOA: Saria zein izan daitekeen aztertu ondoren, 250,00 euroko Fnac-en erabiltzeko ondo dagoela adosten dugu.\nLogoa aukeratzeko epai mahaian nortzuk egongo dira:\nIkasle ohiak: Gaizka Diaz, Naiara Goikoetxea eta Joseba Ponce da ere atera den izen bat. Institutuko bi irakasle. Profesional bat, Manu edo Judas eta Guraso elkarteko Silvia eta Xabi.\nWeb orrian oinarriak zintzilikatuko ditugu martxoak 20rako. Tutoreek ere gelan esatea komenigarria ikusten dugu.\nWEB ORRIA: Gurasoen pestaña kudeatzeko baimenak baditugu. Blog batera joan eta guk kudeatuko dugu. Joseba Larretxeak honi hasiera eman behar dio.\nBloga sortzeko zein helbidea izan daiteke aztertu dugu. Aukera bat talaiabhigurasoak@gmail.com litzateke.\nHau egin behar dela eta, Groups egiten berriro saiatuko gara.\nBATXILERGO TALDEETAN PROIEKTOREA: 1. Batxilergo hiru gela dira eta 2. Batxilergoan bi gela. Azken hauetan obrak behar dituztela eta, momentuz bertan behera geratuko da.\nDugun diruarekin lau ordainduko genituzke, bosgarrena eskolari ordaintzeko proposamena luzatuko diogu.\nHiru ekipo eskatuko ditugu, bakoitzak 2.000 mila euro balio ditu. Jesuseri bidaliko diogu eta eurek kudeatzea da ideia.\nBi aukera ordainketa egiteko: Faktura gure izenean jarri justifikatzeko edo guk zentroari dirua ematea beraiek eros dezatela. Pablo Baikaran galdetu duela ea bietatik zein den hoberena.\nEgilea: Talaia BHI Gurasoen Elkartea ordua: 08:14 iruzkinik ez:\nEgilea: Talaia BHI Gurasoen Elkartea ordua: 08:11 iruzkinik ez:\nProba bat egingo dugu.\nEgilea: Talaia BHI Gurasoen Elkartea ordua: 01:24 iruzkinik ez:


Lehendakariak Kanpoko Euskal Komunitateari bidalitako Gabonetako mezua Lehendakariak Kanpoko Euskal Komunitateari bidalitako Gabonetako mezua\nHome Mundua eta Euskaldunak Euskaldunak munduan Lehendakariak Kanpoko Euskal Komunitateari bidalitako Gabonetako mezua\nIñigo Urkullu lehendakariak Gabonetako mezua bidali dio gaur Kanpoko Euskal Komunitateari.\nBeste behin ere, eta bigarrena da, COVID 19ren pandemia munduan sortzen ari den egoera korapilatsua izan da gai nagusietako bat.\nEta aurreko aldian bezala, euskaldunek munduan proiektatzen duten indarra eta energia nabarmendu ditu. Euskal Diasporaren Egunean, 2021eko irailaren 8an, argi eta garbi erakutsi zen energia eta indar bat.\nHorrek erakusten du zenbaterainoko garrantzia duen gure etorkizunerako batzeak eta lan koordinatuak. Hori izan behar da munduan euskaldun gisa dugun helburu nagusietako bat. Herrialde eta komunitate gisa etorkizuna ziurtatzeko gainditu behar dugun erronka da, eta honela laburbiltzen du Lehendakariak: «Gure erronka nagusia da Euskal Komunitate global handi hori antolatzen laguntzea eta guztiontzako aukera bihurtzea».\nEusko Jaurlaritzak, munduko euskal erakunde publiko garrantzitsuena eta kontzientziatua den aldetik, funtsezko lana du proiektu horretan. Sostengu eta babes lana, protagonista nagusiei, euskal herritar guztiei, Euskal Komunitate global hori eraikitzen laguntzeko.\nEzinegonaz eta interes handiz espero dugu Lehendakariak bere mezuan aipatzen duen proiektua: “Han hemen – Basque Global Network”, munduko Euskal Komunitate osoaren artean, informazioa, ideiak, esperientziak, eskaerak edo beharrak partekatzeko plataforma digital berria”. Apustu garrantzitsua iruditzen zaigu, euskal komunitate global hori prestatzeko eta garatzeko funtsezko tresna bihur daitekeena.\nMezua, euskaldun gehienek hitz egiten duten lau hizkuntzatan bidaltzen da. Mezu horretan, gure anai-arrebek munduan duten konpromisoa eta lana nabarmentzen dira.\nBaina, batez ere, eta aurrekoan bezala, konpromiso bateraturako deia da, lanean jarraitzeko eta munduko txoko guztietara iristen den euskal komunitate hau batu eta indartuko duten sareak sortzeko.\nLehendakariaren Gabonetako Mezua Kanpoko Euskal Komunitateari (PDF)\nPrevious articleAmadeus Orkestraren kontzertua, Arriagaren obrekin, Buenos Aireseko Laurak Batean\nNext articleGales eta Euskadi, bi nazio lagun, bi selekzio lehiakide (eta errebantxa zor digute)


Bizkaiak estatuko jaialdien sustatzaileen epizentroa izango da urriaren 24an eta 25ean BIME Pro-n, eta jadanik baieztatu diren 170 jaialdi baino gehiago izango dira. Jaialdien Kongresu honek musikaren turismoaren inguruan mugituko da. Hiriko kaleek bizitzen duten fenomeno honi buruz hitz egingo dugu, udal kutxen diruari laguntzen diena, eta gainera sormen jarduera eta kultur balioa ere sortzen laguntzen duena.\nBIME Pro Fests-en hitzaldiek Espainia, Erresuma Batueak edo Kolonbia bezalako herrialdeek jarraituko dituzten estrategiak aztertuko dituzte, zuzeneko musika bere irudi turistikoaren funtsezko argumentu gisa jartzeko, baita jaialdien urismoaren helmuga aukeratzeko ere.\nHorrez gain, Espainiako helmuga turistiko nagusien kudeatzaileak izango ditugu, esate baterako, Bartzelona, Madril edo Bilbo. Helburua, hauen esperientzia aztertzea eta hiriek fenomeno hau hazteko duten erronkak aztertzea da.\nGainera, musika erakundeen ordezkariekin batera izango dugun eztabaida, ikuspegi ezinbestekoa da, erakunde desberdinekin eta turismoaren sektorearekin elkarlanean jardunez, helburu partekatu batzuk lortzeko.\nJardunaldiak sektoreko profesional ospetsuek zuzenduko dituzte. Adibidez, Iñaki Gaztelumendi (Spain Live Music-en Lehendakaria), Ana Larrañaga (FITUR-en zuzendaria) , Albert Salmerón (APM-ren Lehendakaria), edo Katja Hermes (Sound Diplomacy-ren Music Citites Zuzendaria).\nProgramak musikaren turismoarekin konprometitutako lurraldeetako ordezkariak ere izango ditu. Horrek inbertsio hori hiriak eraldatu eta garapen jasangarrirako urratsak azalduko ditu. Horien artean nabarmentzen dira Juan Mari Aburto (Bilboko alkatea) eta Francesc Colomer (Valentziako Turismo Agentziako idazkari autonomoa).\n170 Jaialdi baino gehiago\n170 musika jaialdi baino gehiagok, ekitaldira bertaratuko direla konfirmatu dute, nahiz eta hilabete bat baino gehiago falta den. Bertaratu nahi diren jaialdiek, doako akreditazioa lortuko dut, ordezkari bat biltzarrean parte hartzeko, baita akreditazio osagarrietarako deskontuak ere.\nMusikaren turismoa: datu interesgarriak\nBizitzako musikari lotutako turismoaren hazkundea bistakoa da. Zuzeneko musikaren fakturazioa %14,7koa da 2016an eta 2016ra arte% 20,6raino igo zen (Iturria: APM).\nMusika-turismoa azken urteotan jaialdiaren hazkuntzarekin zuzenean loturiko fenomeno berria da. Eragin ekonomiko eta sozial zuzenean eragiten die hiriei. Jaialdiaren kongresuak hurbilketa sakona egingo du, turismo-produktuen ikuspegitik jardunbide onenak bilatzeko.


Kontsumoaren monitorea - Iberdrola\nKontrolatu zure etxeko gastua, aplikazio baten bitartez\nKontsumo-monitorea argindarra neurtzeko wifi gailu bat da. Panel elektrikoan instalatzen da, eta, hari esker, zehatz-mehatz eta denbora errealean jakin ahal izango duzu zenbat kontsumitzen duten zure etxetresna elektrikoek.\nZure etxeko kontsumo elektrikoa zehatz-mehatz jakiteak dakartzan abantailak, soilik 119,50 euroan (BEZa barne). Horrez gain, gure berme osoa ematen dizugu, Iberdrolako bezero izateagatik besterik ez. Gozatu punta-puntako teknologiaz eta diseinuaz, eta aurreztu zure fakturan.\nJakin ezazu zenbat kontsumitzen\nduzun, denbora errealean\nEtxetresna elektriko bakoitzaren\nkontsumoa jakin ahal izango duzu\nerraza eta azkarra\nKONTRATATU ONLINE ESKATU INSTALATZEKO\nHas zaitez zure etxeko kontsumoa denbora errealean kontrolatzen, etxetresna elektrikoen eraginkortasuna kontrolatzen duzun bitartean.\nAplikazioaren bidezko jarraipena eginda, zure argindarra modu eraginkorragoan erabili ahal izango duzu, eta fakturan aurreztu.


Gailuen hodeiko kudeaketa | Euskaltel Enpresak\nHasiera/Enpresak/Bezeroa naiz/Tresnak/Tresnak - Segurtasuna\nKontrola eta administra itzazu zure enpresako gailuak urrunetik (PCak, ordenagailu eramangarriak eta zerbitzariak)\neuskaltel Hodeiko Kudeaketa\nGailuen hodeiko kudeaketa Panda Securityren irtenbide batean oinarritutako zerbitzu bat da.\nAukera ematen dizu zure enpresako gailuak (PCak, ordenagailu eramangarriak eta zerbitzariak) urrunetik kontrolatu eta administratzeko. Hala, zure enpresako administrazio-atazetan duen eragina gutxitzen da.\nIT gailuen kontrola eta kudeaketa (aktiboa): enpresaren gailuen ikusgaitasun erabatekoa.\nIT gailuen mantentze-lan prebentiboa eta kostuen murrizketa: web-kontsola bakar batetik bideratzea gailuen kudeaketa eta mantentze-lana.\nReporting-a: gailuen egoerari buruzko informazioa denbora errealean eskuratzea (errendimendu-grafikoak eta alertak).\nZerbitzua hodeian oinarrituta dago: ez du eskatzen azpiegitura gehigarririk instalazioetan, eta berehala jartzen da martxan.\nLaguntza-teknikariek berehala ikasiko dute erabiltzen; beraz, lehen unetik eman ahal izango dute laguntza.\nEdozein lekutatik eta edozein unetan erabil daiteke, web-kontsola baten bidez. Horri esker, lantalde teknikoak guardia ez-presentzialak egin ditzake, eta joan-etorriak saihestu, gailuen urruneko kontrolari esker.\nAutomatikoki martxan jartzen diren atazak automatizatu egin daitezke, programatutako alerten erantzun gisa, akatsak gertatu aurretik saihesteko.


Pribatutasun politica - Opentrad itzultzailea. Dokumentuen eta testuen itzultzailerik onena kode irekian.\nDatu Pertsonalak Babesteko 1999ko abenduaren 13ko 15/1999 Lege Organikoaren arabera (DBLO), jakinarazten diogu Erabiltzaileari pertsona fisikoei buruzko datu pertsonalak -webguneko atalen bitartez eskuratuak-, Erabiltzaileak FACTORIA DE SOFTWARE E MULTIMEDIA SLrekiko harremanean emandako beste edozein eta ezartzen den harremanaren ondorioz jasotzen diren bestelakoak datu pertsonalen fitxategietan sartuko direla. FACTORIA DE SOFTWARE E MULTIMEDIA SL da fitxategi horien arduraduna, eta fitxategiaren helburua da ezarritako kontratu- edo negozio-harremana kudeatzea eta kontrolatzea, kontaktuak egitea eta legeak eskatutako kontabilitate- eta zerga-fakturazioa kudeatzea.\nHalaber, tratamenduaren helburua da zuretzat interesgarriak izan daitezkeen ondasun eta zerbitzuei buruzko informazioa bidaltzea, gure web-orria zure zaletasunetara edo beharretara egokituz gure zerbitzuak zabaltzea eta hobetzea, nabigazio pertsonalizatua eskaintzea, produktu eta zerbitzu berriak diseinatzea, eta edozein bidetatik galdetegiak bidaltzea, haietan bestelakorik adierazi ezean borondatez erantzutekoak. "Requerido" jartzen duten eremuak nahitaez bete behar dira; beraz, eremu horiek betetzen ez badira, Erabiltzaileak ezinezkoa izango du, guztiz edo partez, webgunean eskainitako zerbitzuak eta datuak erabiltzea.\nHorrenbestez, erabiltzaileak onartzen du aipatutako tratamendua eta, hala badagokio, bere datuak beste enpresa batzuei jakinaraztea, baita nazioarte mailan ere, eskatutako ondasunak eta zerbitzuak emateko.\nHorrez gain, bere datuak emanez, interesdunak espresuki baimena ematen dio MAILEGATZAILEAri informazio komertziala bidal diezaion posta elektronikoz, 2002ko uztailaren 11ko 34/2002 Legearen 21. artikuluarekin bat etorriz -Informazioaren Gizartearen Zerbitzuei eta Merkataritza Elektronikoari buruzkoa-.\nFACTORIA DE SOFTWARE E MULTIMEDIA SL enpresak bildutako datu pertsonak behar bezala babestuko dira Datu Pertsonalak Babesteko Legea (1999ko abenduaren 13ko 15/1999 Lege Organikoa) garatzen duen erregelamendua onartzen duen 2007ko abenduaren 21eko 1720/2007 Errege Dekretuko VIII. tituluan ezarritakoren arabera, zeinak garatzen baitu DBLOko 9. artikulua.\nBaldintza Orokor hauek onartzean, Erabiltzaileak bermatzen du webgunearen bitartez edo beste bideren baten bitartez FACTORIA DE SOFTWARE E MULTIMEDIA SLri eman dizkion datuak bereak direla. Hala ez bada, Erabiltzaileak ziurtatzen du datuen titularren berariazko baimena duela haiek FACTORIA DE SOFTWARE E MULTIMEDIA SLri jakinarazteko, gure fitxategietan sar daitezen Baldintza Orokor hauetan ezarritako kondizioetan eta helburuekin.\nFACTORIA DE SOFTWARE E MULTIMEDIA SLk, fitxategiaren arduradun den heinean, ziurtatzen du erabiltzaileak emandako datuak eskuratzeko, zuzentzeko, ezeztatzeko eta haien aurka egiteko eskubidea erabil dezakeela. Horretarako, erabiltzailea KONTAKTUA atalean adierazitako komunikabideen bitartez jar daiteke harremanetan.


Herri barruko ibilbidea egingo du Loramendik zapatuan - Aretxabaleta - Goiena.eus\nHerri barruko ibilbidea egingo du Loramendik zapatuan\nMirari Altube 2010-06-10 13:06\n'Atxabalta len eta oin' izeneko ibilbide historikoa maiatzean aurkeztu eta egin zuen lehenengoz Loramendi Elkarteak. Orain bigarren aldiz egingo du gidarien laguntzarekin. Bestalde, gaur batzar orokorra egingo du Loramendi Elkarteak udaletxe zaharrean (19:00).\nToponimia proiektua garatzen hasi da Loramendi Elkartea eta herriko ibilbide batzuk gertatzen dabil. Herri barrukoa da egindako lehenengoa eta maiatzean, Euskerien Egunean, aurkeztu eta egin zuten gidarien laguntzarekin. Orduan egiterik izan ez zutenek bigarren aukera daukate zapatuan. Plaza azpian dagoen 82 kilometroan dute hitzordua (10:00) eta herriaren gainean adituak diren gidariak izango dituzte lagun. Kanposantu ingururaino joango dira lehenengo sasoi bateko kontuak gogoan hartuta eta gero Errotabarri baserriraino igo; bertan errotak zelan egiten zuen lan erakutsiko diete.\nIbilbide horren gaineko liburuxka egin du, gainera, Loramendik, eta joan zen astean bazkideei banatu zien. Baten batek interesa izanez gero jo dezala udaletxe zaharrera.\nBatzar orokorra gaur\nOhiko batzar orokorra egingo du Loramendi Elkarteak gaur, hilak 10, udaletxe zaharrean (19:00). 450 bat bazkide ditu elkarteak eta guztiek jaso dute gonbidapena etxean.\nJarduerak eta diru kontuak izango dituzte berbagai batzarrean; batetik iazkoen berrikuspena egingo dute, eta bestetik, aurtengoak aurkeztu. Bazkideen galderendako tartea ere utziko dute bukaeran. Hala, azken urtean izandako aldaketen berri bertatik bertara jaso gura duten bazkideek aparteko aukera daukate gaur.


Jarri gurekin harremanetan - Get Free BSF Maggot Laborantza Prestakuntza • Yurie BSF\nJar zaitez gurekin harremanetan Yurie BSF - Usainik gabeko maggot lantzen hasi nahi al duzu? Edo ezin duzu, baina emaitzak ez dira maximoak eta usaina oraindik? Yurie BSF-k zurekin laguntzeko prest dago, jarri harremanetan Yurie BSF-rekin beheko hainbat metodoren bidez, Yurie BSF-k hemen lagunduko dizu\nJarri harremanetan Yurie BSF-rekin eta bidali galdera Yurie andreari zuzenean Tel / WA 0812-2105-2808 bidez. Edo jarri gurekin harremanetan posta elektroniko bidez [EMAIL PROTECTED] Idatzi behar duzun informazioa eta berehala erantzungo dizugu.\nGaldera gehiago? Jar zaitez gurekin harremanetan telefonoz eta gurekin hitz egin, adituekin hitz egin. Denbora deitzeko ordua ere deitu dezakezu, eta erantzun eta aukerarik onenak eskainiko dizkizugu.\nJar zaitez gurekin harremanetan doan\nGehien magikotzako teknikak Yurie BSFren webguneko gida baten bidez doako laguntza jasotzen dira. BSF-ren laborantzarako doako prestakuntza eskaintzen dugu, eta arrakasta bermatzeko bermeak eskaintzen ditugu. Etxean edo baserrian landu behar duzun lan paketea erosi behar duzu.\n99 Yurie BSF baserriko establezimenduen aukeraketa\nAztertu hasierako, txiki, ertain eta handiak maggot enpresa\nMaggot erosi eta saldu\nMaggot's FAQ-en laborantza, eta\nMaggot laborantzaren eguneratzea.\nEz izan zalantzarik gurekin harremanetan jartzeko edonoiz.\nErlazionatutako bilaketa: Jar zaitez gurekin harremanetan, jarri gurekin harremanetan, jarri harremanetan yurie bsf, jarri gurekin harremanetan


Aukera asko dituzu.\nBabestu ekonomia sozial eta solidarioko ekimenak, produktuak erosi edota zerbitzuak kontratatuz. Horrela, enplegu duina, bidezko harreman komertzialak eta ingurumenaren zaintza babestuko dituzu.\nAukeratu gustukoen duzuna, paperean, edo formatu digitalean, eta banatu zure zorion-mezuak modu solidarioagoan. Jarri gurekin harremanetan eta gure txartel ereduak erakutsiko dizkizugu.\nEman sorpresa berezi bat zuk nahi duzun pertsonari. Dohaintza bat egin dezakezu bere izenean, eta laguntza horren bidez egingo den lanaren berri eman. Edo gure produktu solidarioetako baten bat har dezakezu, dohaintzarako sinbolo moduan.\nEzkonduko zara? Zuen urteurrena da? Eskatu zure gonbidatuei beren oparia Caritas Bizkaiarentzako dohaintza bihurtzeko. Horrela, proiektu solidario batean lagunduko duzue.\nInteresa baduzu, deitu 94 402 00 77 telefonora edo idatzi kolabora@caritasbi.org.\nEgiten dugunaren inguruko informazioa izan dezazun, jarraitu gure sare sozialak\nGure newsletterrean izena eman dezakezu, eta gure kontu guztien berri izango duzu.\nLagundu iezaguzu gure ekintza zabaltzen, gure proiektu eta kanpainak partekatuz.\nZure ahotsari esker, beste pertsona batzuek ere lagunduko digute gure egitekoa betetzen.\nIzan Caritas Bizkaiaren bazkide, izan gure familia handiko partaide.\nZure laguntzari esker, beharrizan handiena dutenen ondoan egon gaitezke.\nLagundu nahi duzu, edo lankidetzarako beste proposamenik baduzu?\nDeitu 94 402 00 77 telefonora edo bete formularioa, eta zurekin harremanetan jarriko gara.


Pagapea - - Goiena.eus\nJoseba Iparragirre 2018-02-23 08:13\nGaur EITBn berriak ikusten nengoela, Nafarroan, Lesaka inguruan egindako ekintza baten berri eman dute. Ikastolak antolatuta, haur eta guraso, zuhaitzak landatzera joan dira. Hori ikusita, gure Pagapearekin gogoratu naiz.\nBazen Antzuolan, Estala gainean, toki bat herritar askorentzat kuttuna, Pagapea bezala ezaguna zena. Iturri bat ere bazen, gaur egun lehortuta, desagertuta. Sasoi baten, gurasoei hala entzunda, udako arratsaldeetan merienda hartuta bertara joaten ziren arratsalde-pasa.\nAutobiaren obrak hasi zirenean, lurrak mugitu eta nonbaitera bota behar eta, pentsatu zuten Estalako futbol zelaiaren gaineko aldea betetzea: Pagapea, hain zuzen. Izan ziren ika-mikak, kezka eta zalantzak herritar askoren aldetik, erreguak halakorik ez egiteko zuen arriskuagatik, baina basoa bota egin zuten. Lanak egiten hasi ere bai, baina teknikariek ikusi zutenean lurra ez zela batere egonkorra, bertan behera utzi zuten euren asmoa, baina ordurako Pagapea galdua zen.\nGogoan dut orduko Aldundiko agintariek nola agindu ziguten bertako espezieak landatuko zituztela –orain ez, sasoia ez delako–, baina kito! Ez zen halakorik gertatu eta hor gelditu zen lur eremua biluzik eta gu, ondarerik gabe.\nLesakakoa ideia erakargarria iruditu zait; ni prest nengoke, eta uste dut nahi duten haur, guraso eta herritarrendako gauza ederra litzatekeela galdu zena berreskuratzen saiatzea.\nMutikoa nintzela, Arrola Mendizale Taldeak antolatuta, Deskargatik Arrolara doan bidean landatu genituen zuhaitzak, nik urki bat landatzen parte hartu nuen; gaur egun, bide horretatik pasatzen naizenean, eskua bere enborreko azal zurian ipiniaz agurtzen dut. Ederra litzateke hemendik 30 edo 40 urtera gaur egungo Antzuolako haurrek gauza bera egin ahal izatea Pagapean.\nHori bai, agindua zor, zuhaitz landareak ordaindu eta ekarri ditzala Aldundiak, eta landatzera joango gara herritarrok.\nJoseba Iparragirre San Sebastian


Másteres ven a conocernos | Deusto\nHurbildu gu ezagutzera\nUrtean zehar, hainbat ekintza antolatzen ditugu Deustuko Unibertsitateko graduondoen eskaintza ezagutu nahi dutenentzat.\nHainbat graduondo azoketan parte hartzen dugu, estatu mailan eta nazioartean ere, Deustuko Unibertsitateko master eskeintza aurkezteko.\nBanan banako informazioa nahi dutenentzat ere, aurrez aurreko elkarrizketak eskeintzen ditugu graduondoen arduradunekin.\nDeustuko Unibertsitateak Estatuko graduondoko ikasketetako azokarik garrantzizkoenetan parte hartzen du. Kontsultatu hirien egutegia eta eman izena interesatzen zaizkizunetan. Informazio zehatza jasoko duzu egiten ari zaren graduko ikasketen araberako graduondokoei buruz.\nAurrez aurreko elkarrizketak\nErabaki zaila da zein graduondoko egin aukeratzea, zein master egin dezakezun jakitea eta zein den egokiago ikustea zure lanbideko helburua kontuan hartuta. Hori dela eta, aurrez aurreko elkarrizketa bat eskatzea proposatzen dizugu, aukeratzen lagungarri izan dakizun. Telefonoz zein aurrez aurre egin daiteke campusean..


'Semea pixka bat motelago dabil soilik' antzezlana estreinatuko dute bihar Arriaga antzokian — Gaztezulo\n'Semea pixka bat motelago dabil soilik' antzezlana estreinatuko dute bihar Arriaga antzokian\n'Semea pixka bat motelago dabil soilik' antzezlana estreinatuko dute bihar Arriaga antzokian Familiako kideak zaintzen dituen emakume baten inguruko obra da, eta, gaixotasun bat dela medio, mugikortasuna galtzen ari den semearen urtebetetzea ospatuko dute. https://www.gaztezulo.eus/albisteak/semea-pixka-bat-motelago-dabil-soilik-antzezlana-estreinatuko-dute-arriaga-antzokian https://www.gaztezulo.eus/albisteak/semea-pixka-bat-motelago-dabil-soilik-antzezlana-estreinatuko-dute-arriaga-antzokian/@@download/image/Captura.jpg\nFamiliako kideak zaintzen dituen emakume baten inguruko obra da, eta, gaixotasun bat dela medio, mugikortasuna galtzen ari den semearen urtebetetzea ospatuko dute.\nTtanttaka Teatroak obra berri bat estreinatuko du asteburu honetan Bilboko Arriaga antzokian. Ivor Martinić kroaziarrak sortu eta hainbat sari jasotako antzezlana taularatuko dute euskaraz bihar, hilak 14, 19:30ean. Hurrengo bi egunetan gaztelaniazko bertsioa izango da ikusgai.\nAntzezlanak Miaren istorioa kontatzen du, bere etxeko eguneroko bizitzan ezinbestekoa den emakumea. Bere deabruen aurka borrokatzen du, ama, aita, alaba eta senar “disidente” bat zaintzen dituen bitartean. Branko bere semearengan jartzen du arreta handiena, pixkanaka mugikortasuna galarazten ari zaion izen gabeko gaixotasun bat baitu. Brankok 25 urte bete ditu, eta bere familia “akastunak” festa bat prestatu dio. Abiapuntu horrekin, hainbat gai jorratzen ditu obrak: oroimena, familia, denboraren joana, desberdina dena onartzea, gaztetasuna, maitasuna, beldurra, bakardadea, edertasuna, abandonua, eromena, gaixotasuna...\nAizpea Goenagak egin du obraren itzulpena, Nikolina Židek-en itzulpenean oinarrituta, eta Fernando Bernues arduratu da zuzendaritzaz eta espazio eszenikoaz. Aktore ugari izango dira oholtza gainean: Miren Arrieta, Ane Gabarain / Klara Badiola, Mireia Gabilondo, Asier Hernandez, Ander Iruretagoiena, Dorleta Urretabizkaia, Xabi Jabato Lopez, Maria Redondo, Martxelo Rubio eta Jose Ramon Soroiz.\nEstreinaldiaren ondoren, hainbat emanaldi egingo dituzte euskaraz: urtarrilaren 22an Lasarten, urtarrilaren 27an Santurtzin, urtarrilaren 29an Berrizen, urtarrilaren 30ean Oñatin, otsailaren 4an Ordizian, otsailaren 5ean Amorebietan, otsailaren 6an Durangon, otsailaren 11n Elorrion, otsailaren 12an Getxon, otsailaren 18an Ermuan, martxoaren 5ean Azkoitian, martxoaren 23an Gasteizen, apirilaren 3an Arrasaten eta apirilaren 22an Elgoibarren.


Unibersitate - Enpresa | Ingeniería | Deusto\nIngeniaritza FakultateaUnibertsitate - Enpresa\nPraktikak graduan zeharPraktikak graduondokoan zeharEskaintza aktiboak – Kanpoko praktikakDokumentazioa\nPraktikak graduan zehar\nPraktikak graduondokoan zehar\nEskaintza aktiboak – Kanpoko praktikak\nAtal honetan agertzen dira curriculumaren barruko eta kanpoko praktikak egiteko baldintzak, Ingeniaritza Fakultateko graduko ikasketetan. Curriculumaren barruko praktikak 4. mailako “Praktikak enpresetan” irakasgaiari lotuta doaz eta, curriculumetik kanpokoak, graduko bizitza akademikoko edozein momentutan egin daitezke.\nPraktiketako ikaslearen eskuliburua\nAtal honetan azpimarratzen dira praktikak egiteko eman beharreko urratsak: eskaera egin, praktikak egin eta bukatzea, indarrean dauden arauen arabera, Fakultateko graduondoko guztietan berdinak.\nKanpoko praktikak curriculumaren barrukoak izan daitezke eta “Praktikak enpresetan” izeneko irakasgaiari lotuta egon; curriculumetik kanpoko praktikak, ostera, ez daude irakasgai bati lotuta eta masterreko ikasketa guztietan zehar egin daitezke.\nEnpresa laguntzaileek praktiketako eskaintzak aldian-aldian bidaltzen dizkigute eta zerrenda eguneratua izaten dugu eskaintza aktiboekin, gure ikasleek kontsultatu ahal izan ditzaten (OpenDeusto kontuarekin saioa hasita). Gainera, praktikaren deskripzio labur bat argitaratzen dugu, zein titulaziotarako eskaintzen den, hizkuntza eskakizunak zeintzuk diren, GrALa/MALa egin daitekeen, laguntza poltsa eta zein egunetan hasten diren.\nSartu eskaintza aktiboen zerrendara – Kanpoko praktikak\nAtal honetan erakusten dira ikasleek bete behar dituzten dokumentuak:\nKanpoko praktiken memoria\nPraktiketako plazari uko egitea\nKanpoko praktiken prestakuntza proiektuaren eskaintza\nKonfidentzialtasun klausula – Deustu – Ingeniaritza Fakultatea\nOHARRA: “Enpresa bazara” atalean ikusi daitezke erakunde laguntzaileek betetako dokumentuak.\nDeusto Alumnik etengabe eguneratzen den lan poltsa bat du\nZelan eskaini praktikak?Enpresentzako dokumentuakProzedura\nZelan eskaini praktikak?\nZer egin beharko dute praktikak eskaintzeko interesa duten enpresa edo erakunde laguntzaileek?\nKanpoko praktiketako prestakuntza proiektuaren eskaintzako inprimakia bete. Dokumentuen atalean aurkituko dute. Horrez gain, Datuak Tratatzeko Kontratua ere bete beharko dute.\nPosta elektroniko honetara bidali beharko dute: practicas.ingenieria@deusto.es. Gure praktiken kudeatzaileak artatuko du eskaera eta CV batzuk bidaliko dizkio, beren beharrizanetara hoberen doitzen diren hautagaiak hautatu ditzan.\nDUren eta enpresaren arteko hitzarmena\nDatuen tratamenduko kontratua\nGradu/Masterreko ikaslearen gehigarri pertsonalizatua\nTutorearen ebaluazio txostena\nPraktiken amaierako ziurtagiria (elebiduna)\nPraktiken amaierako ziurtagiria (gaztelaniaz)\nPraktiken amaierako txostena\nIkaslea aukeratutakoan, enpresak praktiken kudeatzaileari jakinarazi beharko dio. Deustuko bi lanegunen buruan, Hezkuntzako Lankidetza arloak hitzarmen bat prestatuko du Deustuko Ingeniaritzaren eta enpresaren artean, indarrean halakorik ez badago, baita eranskin pertsonalizatu bat ere ikasle bakoitzarentzat (ikusi dokumentuen atala). Hitzarmena Informatikako Ingeniaritzako Hezkuntzako Lankidetzako arduradunak eta enpresan pareko ardura duenak sinatuko dute. Eranskinari dagokionez, hiru aletan sinatuko da eta kopietako bat ikaslearentzat izango da. Sinatutako kopiak ikasleak eman beharko ditu, bai enpresan eta bai Ingeniaritza Fakultateko Idazkaritzan.\nPraktikaldian zehar, Hezkuntzako Lankidetza arloa ikaslearen tutorearekin harremanetan jarriko da, ikaslearen jarraipena egiteko.\nPraktikak amaitutakoan, maiatzean zehar, eskola egutegian markatutako datetan, ikaslearen enpresako tutoreak ebaluazioko txosten bat eman beharko du. Ikasleak praktiketan zehar landu dituen gaitasunak balioetsiko ditu, zenbat ordu eskaini dizkien praktikei eta zer jarduera egin dituen azalduko du. Tutorearen ebaluazioa irakasgaiko kalifikazioaren atal garrantzitsua da, praktika curriculumaren barrukoa bada, eta ezinbesteko baldintza da ikasketa-espedientean erregistratzeko, curriculumetik kanpoko praktika bada. Konfidentziala izango da eta gutun-azal itxian joango da, tutoreak sinatuta eta zigilatuta.\nPraktikaldia amaitutakoan, enpresak Praktiken Amaierako Txostena eman beharko du eta, eta nahi badu, Praktiken Amaierako Ziurtagiria (ikusi dokumentuen atala), ikasleak praktikak egin dituela justifikatzeko. Praktiken amaierako txostena garrantzizkoa da. Ikasleak praktikak egiten jarraitu dezake ebaluazio-aldia amaitu ondoren eta Fakultateak jakin egin behar du zein datatan irten den enpresatik.\nSinatutako hitzarmenean aldaketarik egonez gero, enpresak harremanetan jarri beharko du Hezkuntzako Lankidetza arloarekin. Hezkuntzako lankidetza hitzarmenen indarraldiaren azken eguna urte bakoitzeko abuztuaren 31 da (ikasturtearen azken eguna). Irailaren 1ean berritu egin behar dira ikasleen hitzarmenak, uda pasatu ondoren, enpresan egonaldia luzatzen badute.\nDokumentu honetan jasotzen da Enpresako praktiken prozedura\nLankidetza aukeren katalogo hau eskaintzeko zio nagusia da zure enpresa edo erakundea Deustuko Ingeniaritza ekosisteman parte hartzera gonbidatzea, elkarrekin proiektu bat partekatu dezagun.


Bide onetik – Tropela.eus bloga\nBidaltzailea:Oihan\t 2006-05-18 2006-05-19 Iruzkin 1 Bide onetik sarreran\nGaur askori Tourra etorri zaigu burura. Urtero bezala Ullrichekin eta bere prestaketarekin makina bat komentario izaten da eta aurten ere ez dira falta izan. Hauts gehiena harrotu zutenak Riis-enak izan ziren, alemaniarraren taldekide izandako eta gaur egun Bassoren zuzendaria denarenak. Ullrichek ez die jaramonik egin izan kritikei eta gaur, errepidean, berak ongien egiten dakien arloan erakustaldia eman eta Giroko etapa irabaztea lortu du. Argazkian ongi nabaritu daiteke lanak ongi egiten ari den sentsazioa duen baten aurpegia. Eta gainera argi utziz oraindik bere sasoi punturik onena lortzeko asko falta zaiola! Eskerrak! Bere prestaketa bide onean da eta aurten Tourra irabazi nahi duenak alemaniarra ondoan izango du, urteroko legez.\nTourrerako beste hautagaia Ivan Basso da eta honek ere erlojupeko bikaina egin duela esan behar dut. Azken urteetan espezialitate honetan hobetu duena ikusgarria izan da. Honek, ordea, italiarra izaki, Giroa irabaztea du buruan eta hori lortzeko bidean da (nahiz eta gure adituak azken aste gogor bat aurreikusten duen). Jadanik 3 minutura ditu guztiak eta gainera, oraingoz, mendian indartsuena bera dela erakutsi digu.\nGiroa irabazteko aukera asko ditu baina ez ote darama prestaketa aurreratuegia Tourra irabazi nahi duen batek maiatza izateko?\nBukatu dira erlojupekoak, joan dira atseden egunak eta oraindik 10 etapa geratzen dira. Mendi ugari eta gogorrak. Aldaketak, sorpresak eta ikuskizun handia egotea espero dut.\nEuskaldunei buruz, ez dago gauza handirik esateko. Sailkapen orokorrean ez dute atzerapen haundirik izan eta horrekin eta argazki polit honekin konformatu beharko dugu. Ea azken aste honetan etaparen irabazten dugun, euskaldunen garaipenen lehortea asko ari baita luzatzen…\nOraingoz, Kaiku taldeak jarraitzen du bere zakua betetzen. Gaur ere Kataluniako Voltan (ProTourreko lasterketa) etapa garaipena eta lidergoa eskuratu dituzte. Zorionak eta jarrai dezatela horrela! Espainiako Vueltako antolatzaileak zertxobait lotsatzen ariko dira Kaiku gonbidatu ez duteko ezta?\nBidaltzailea:Oihan 2006-05-18 2006-05-19 Hemen argitaratua:Italiako Giroa\nTropela.net ere euskarazko webgune elebakar bisitatuenen artean


Hilabetea: January 2017\nCategorías: langabezia eta .Ekintzailetza. Perfiles de personas: Lan bila nabil eta .Ekintzaile izan nahi dut. 23.01.2017\n• Enplegua, Gizarte Inklusioa eta Berdintasuna Sustatzeko Sailak “Barne Laguntzaile” gisa jardungo du.\nDatorren ostegunean, urtarrilaren 26an, Bizkaiko Foru Aldundiko Euskara eta Kultura Sailak eta Kirol Zerbitzuak antolatutako KIROLA BIZIZ jardunaldian parte hartuko du Enplegu eta Ekintzailetza Foru Agentzia DEMAk. Kirolaren munduan enplegua eta ekintzailetza sustatzeko jardunaldia izango da. Enplegua, Gizarte Inklusioa eta Berdintasuna sustatzeko Foru Saila ekitaldiko “Barne Laguntzaileetako” bat da, eta bi bide erabiliko ditu DEMA Agentziak jardunaldian esku hartzeko: alde batetik, ekintzailetza sustatzeko foroetako batean parte hartuko du BEAZ eta CEBEK-ekin batera (Deustuko Unibertsitatean, 9:30etan), eta, bestetik, enpresa gunean izango da, eta bertaratzen direnei ezagutaraziko die egiten ari den lana.\nSolastatzeko eta trukatzeko bi gune izango ditu jardunaldiak, era independentean jardungo dute baina aldi berean. Bietan izango da DEMA-Enplegu eta Ekintzailetza Foru Agentzia: AGORAn izango da, erakundeen eta parte hartzaileen arteko harremanak estutzeko gunean, bertan standak, ideiak jasotzeko panelak, adituen bisitak eta beste izango dira… eta esperientziak trukatzeko 10 FOROetako batean izango da, foro horiek streaming bidez ere eskainiko dira, eta nahi duen orok parte hartu ahal izango du sare sozialen bidez galderak eginez, dinamizatzailearen eskutik iritsiko baitira solasaldira. #KirolaBiziz eta #BizkaiaGoazen hashtagen bidez jarraitu ahal izango dira foroak.


Herri Urrats Senpereko aintziraren inguruan egiten den jaia maiatzaren 8an izango da 2011 honetan. Beasaindik autobusean joateko aukera egongo da Andramendi ikastolari esker (telefono zenbakia: 943 88 96 17). Hala ere, azkar ibili beharko da, autobusean izena emateko epea maiatzaren 2an hasi eta 4ean amaitzen baita.\n"Autodeterminazioa gero eta argiago!" lelopean, kalejira antolatu du Nazioen Munduak San Prudentzio jaietarako. Aldarrikapena argia izango da: herrien autodeterminazio eskubidea. Jai giroan egingo den ekimena apirilaren 29an, ostiralean, izango da, 19:00etatik aurrera, Lazkaoko Plazan. Euskal herritarren erabakitzeko eskubidea giro ederrean aldarrikatzeko aukera paregabea, eta kalejiraren ondoren jaiak ez du etenik izango.\n68. orria, guztira 94 orri daude


Bycam-I esleitua aldi baterako enpresa-elkarte baten barne Athletic Club-ek Leizaman dituen instalazioetan 8. zelaia, aparkalekua, sarbidea eta jolas-gune lursailaren lanak\nAthletic Club-ek esleitutako lanak maiatzaren hasieran hasiko dira 4,8 milioi euroko zenbatekoan eta 4 hilabete terdiko epe batekin esleituak izan ondoren.\nLan hauek eginda zeuden behar hauek asetzen dira; futbol-zelai berri baten sorrera, 8. zenbakia, lurperatutako aparkalekuak, harmaila berriak eta honi lotutako urbanizazioa. Azken belaunaldiko belar artifiziala izango duen futbol zelaia tamainan 105 x 68 m dituen partzelaren hego muturrean kokatuko da +57,90 m-ko kota batean.\nZelaiaren azpian, erdilurperatutako aparkaleku bat egiteko hondeatuko da, Athletic Club kirol-instalazioaren ingurunea gutxiago erasotu aldera. Aparkalu honek 305 plaza izango ditu, komunak, aldagelak eta instalazio-gelez gain; baita arrapalak eta sarbide-eskailerak ere.\nHalaber, San Mames-eko arku zaharraren azpian, eta Bilbao Athletic-eko partidetan zale-kopurua areagotzeko etorkizuneko beharragatik, 678 m2-ko harmaila baten eraikuntza garatzen ari da 800 pertsona inguru hartzeko ahalmenarekin.\nEra berean, kirol instalaziotarako eta Uribarrigoikoa sektorerako hegoaldeko sarbideak berrordenatzea aurreikusten da, bai ibilgailu arinetarako bai oinezkoentzat.\nAzkenik hego-ekialdeko lursaileko berantolamendua ere aurreikusten da, jolas-gune batean birmoldatuz, baldosa hidraulikoko akabera duen espaloi perimetral baten definizioa izango duena eta kirol instalazioen hegoaldeko zona eta BI-737 errepideko espaloiak batuko dituena.


topic_facet:"Nekazaritza ekologikoa (Heziketa Zikloa - LOE). Erdi maila" topic_facet:"Laborantzen plangintza (LOE - Modulua)" topic_facet:"Nekazaritza eta abeltzaintza produkzioa (erdi mailako zikloa) LOE"\nProposatutako gaia: Nekazaritza ekologikoa (Heziketa Zikloa - LOE). Erdi maila Proposatutako gaia: Laborantzen plangintza (LOE - Modulua) Proposatutako gaia: Nekazaritza eta abeltzaintza produkzioa (erdi mailako zikloa) LOE\n1 Baso eta natura-ingurunearen kudeaketa (goi mailako zikloa) LOE 1 Baso-lanetako eta natur ingurunearen kontserbazioa (erdi mailako zikloa) 1 Ingurumen-hezkuntza eta kontrola (Heziketa Zikloa - LOE). Goi maila 1 Laborantza ekologikoa ezartzea (Modulua) Laborantzen plangintza (LOE - Modulua) 1 Laboreak ezartzea (Modulua - LOE) Gehiago ... 1 Lanbide Heziketa 1 Material orokorra (Modulua) 1 Nekazaritza (Lanbide Arloa - LOE) Nekazaritza ekologikoa (Heziketa Zikloa - LOE). Erdi maila Nekazaritza eta abeltzaintza produkzioa (erdi mailako zikloa) LOE 1 Paisajismoa eta landa-ingurunea (Heziketa zikloa). Goi maila Guztiak ikusi ... gutxiago ...


Euskal AEko eraikuntzako kostuek % 0,2 behera egin zuten,\nHomeGaiakEraikuntzako kostuen indizea (EEKI)Prentsa Oharrak Euskal AEko eraikuntzako...\nERAIKUNTZAREN KOSTUEN INDIZEA (EKI) 2004KO AZAROA\nAzken hamabi hilabetean (2004ko azaroa, 2003ko azaroaren gainean), eraikuntzaren kostuak % 7,3 handitu dira.\n2004ko azaroan, aurreko hilaren aldean, Euskal AEko Eraikuntzaren Kostuen Indizea % 0,2 jaitsi zen, Eustatek landutako datuen arabera. Azaroko urte arteko tasa % 7,3koa da; % 3,8 hazi da lan-eskuaren kostua, eta % 9,0 lehengaien kostua.\nLehengaien kostuak % 0,3 jaitsi dira aurreko hilaren aldean: eraikinak azpisektorekoak % 0,3 beheratu dira, eta obra zibila azpisektorekoak % 0,6. Bi azpisektore horien urte arteko bilakaeran, kontsumitzen dituzten lehengaiei dagokienez, ikusten da biek nahiko bide homogeneoak egin dituztela: eraikuntza eta obra zibila azpisektoreetan, lehengaien kostuak % 9,2 eta % 8,3 igo dira, hurrenez hurren.\nAzaroan, lehengai hauek izan dira euren prezioetan hazkunderik handienak izan dituztenak: energia elektrikoa (% 4,9), bulegoko materiala (% 1,1), beira (% 0,7), metalezko hodiak (% 0,6) eta karea, igeltsua eta eskaiola (% 0,4). Aitzitik, prezioetan murrizketak izan dituzte petroliotik eratorriak (% -8,0), asfaltozko produktuak (% -8,0), olioak eta koipeak (% -1,6) eta burdina eta altzairua (% -0,7) lehengaiek, besteak beste.\nSektoreak kontsumitutako lehengaien artetik, azken hamabi hilabetean, hauek izan dira inflazio-tasarik handienekoak: metalezko hodiak (% 43,1), burdina eta altzairua (% 39,1), asfaltozko produktuak (% 24,8), petroliotik eratorriak (% 18,2) eta zementutik eratorritako gaiak (% 9,8), batik bat. Bestalde, murrizketak izan dituzte urte arteko prezioetan (2004ko azarokoak, 2003ko azarokoekin alderatuta) lehengai hauek: beira (% -1,7), bulegoko materiala (% -1,0), energia elektrikoa (% -0,8) eta zura eta kortxoa (% -0,3) lehengaiek, alegia.\nTel.: +34-945 017 500 Faxa: +34-945 017 501 Helbide elektronikoa: eustat@eustat.eus\nTel.: +34-945 017 506. Faxa: +34-945 017 501\nEraikuntzaren kostuen indizea


Etxebizitza Sailak 2021-23 Plan Gidaria eta datozen hamabost urteotarako Etxebizitzaren aldeko Gizarte Ituna prestatzeko lanetan parte hartzeko prozesuari ekin dio. - ETXEBIZITZAKO BEHATOKIA. Etxebizitzaren arloko euskal politika.\nEtxebizitza Sailak 2021-23 Plan Gidaria eta datozen hamabost urteotarako Etxebizitzaren aldeko Gizarte Ituna prestatzeko lanetan parte hartzeko prozesuari ekin dio.\nHerritarrek eta sektore eragileek Eusko Jaurlaritzarekin parte hartzen jardungo dute Euskadin epe ertain eta luzera etxebizitza-politikak arautuko dituzten bi dokumentu nagusiak sortzeko.\nEusko Jaurlaritzako Lurralde Plangintza, Etxebizitza eta Garraio Sailak herritarrekin parte hartzeko prozesu handiari ekin dio, Euskadin datozen urteotan etxebizitza-politika gidatuko duten bi dokumentuak prestatzeko: 2021-2023 Etxebizitzako Plan Gidaria eta 2021-2036 Etxebizitzaren aldeko Gizarte Ituna. Iñaki Arriolaren Sailak Euskadik etxebizitzaren arloan aurrez aurre dituen erronken inguruan herritarrek, sektoreko adituek, gizarte- eta ekonomia-eragileek edo arreta berezia jasotzen duten kolektiboek –besteak beste, gazteak– zer ikuspegi duten jasoko du.\nApirilean eta maiatzean, Etxebizitza Sailburuordetza bilerak egiten ari da sektoreko eragileekin, operadoreekin eta adituekin, diagnostiko- eta testuinguru-oinarriak aztertu eta baliozkotzeko, bai eta garatuko diren estrategia-, helburu- eta ekintza-proposamenak ere; horiek 2021-2023 Etxebizitzako Plan Gidaria sortzeko oinarri izango dira. Plan Gidariak datozen hiru urteotarako etxebizitza-arloan Eusko Jaurlaritzak hartuko dituen filosofia, programak eta konpromisoak jasoko dituen tresna da. Planaren ildo nagusiak honako kontu hauei erantzun ematean zentratuko dira: pandemiak etxebizitza batera jotzeko aukeran eta hura izateko aukeran duen eragina, alokairuko etxebizitza eskuragarrien eskaintza sustatzea, parke publikoa eragikortasunez kudeatzea eta egungo parkearen birgaitzea sustatzea –eraginkortasun energetikoan eta irisgarritasunean enfasi berezia jartzea–. Azken ildo hori klima-aldaketaren aurka borrokatzeko helburu sendotuekin eta Next Generation Europako ezohiko funtsek dakartzaten aukera berrien aprobetxamenduarekin bat etorriz landuko da.\nParte hartzeko prozesuak nazioarteko eremuko eta beste autonomia-erkidego batzuetako etxebizitzako esperientzia, plan eta politikei buruzko ezagutza sartzea ere badu helburu. Pedro Jauregui Etxebizitzako sailburuordeak honako hau esan du: “erantzun integrala eman behar diegu pertsonen premiei, batik bat kalteberatasun-egoeran dauden edo egoteko arriskuan dauden pertsonen premiei, eta, erantzuteko modua benetan eraginkorra izateko, bide hori herritarrekin eta prozesu osoan parte hartzen duten eragileekin –eraikuntzako enpresak eta alokairuko etxebizitza publikoetan bizi diren pertsonak, besteak beste– adostu behar da.\nEtxebizitzako Plan Gidariaren parte hartzeko prozesuarekin paraleloan, Sailak Etxebizitzaren aldeko Gizarte Itun berria prestatzeko harremanekin hasi da. Adostasun-dokumentu horrek norabide berean orientatzen du Euskadin etxebizitza-politika bai eremu publikorako bai pribaturako; 2010ean sinatu zuten lehen aldiz, 70 eragilek baino gehiagok. Bigarren akordio horrek eremu horretan azken hamarkadan gizartearen eta egoera ekonomikoaren aldetik (jabetzaren eskari nagusia alokairura aldatu zuen krisia izan zen) eta legeriaren aldetik (2015eko Etxebizitza Legea iritsi zen, zeinak etxebizitzarako eskubide subjektiboa ezartzen baitu eta haren gizarte-funtzioa nabarmentzen baitu) izan den aldaketa sakonari erantzuten dio.\nEtxebizitza eta alokairua (PDF, 816 KB)\nEraikuntza-sektorea (PDF, 496 KB)\nBirgaitzea (PDF, 812 KB)


Urbasa eta Andiako parke naturala | Casa Rural Angoiko Etxea\nUrbasa eta Andia medilerroek Nafarroako iparmendebaldean zabaltzen den parke naturala osatzen dute. Garaiera altuetako, basoz naiz belardiz osaturiko zelai gune zabala da. Lizarraldearekin mugatzen da hegoaldean eta Sakanarekin iparraldean.\nIkusgarriak dira Urbasaren zati handiena estaltzen duten fagadiak, ala ere fagoez gain zuhaitz mota ugari aurkitu daitezke. 1.000 metroko garaieran berriz belardiak zabaltzen dira eta bertan erraz aurkituko ditugu behi, behor eta artaldeak bazkan.\nKobazulo ugariz josita dago parkea, espeleologia maite dutenentzat ainbat aukera eskainiz.\nInguruetako ikuspegi ederrenetaz gozatzeko nabarmentzekoak dira hiru aukera: Balcón de Pilatos eta Lizarragako behatokiak eta Urbasako jauregi ondoko mahai panoramikoa.\nEsan beharrik ez dago, Urbasa eta Andiako mendilerroan Aralarkoan bezalaxe ainbat eta ainbat ibilbide daude zerrendatuak. Mota eta exijentzia maila ezberdinetako ibilbideak daude, pertsona ezberdin guzien gaitasunetara molda daitezkenak. Interneteko treking edo senderismo horrialdetan erraz aurkituko dituzu.\nGuk hemen bat nahi dugu nabarmendu. Angoiko Etxetik oso gertu hasten dena. Bakaikutik Urbasako mendigainera eramaten zaituena eta Sakanako ikuspegi zabal ederrak eskeintzen dizkizunak.


Jaki osasuntsuak etxetik kanpo | Sardinak oliotan | Kulturismoa egiten dutenen dieta | Zuku eta nektarren arteko aldeak | Eta arraina eta itsaskien artekoak | Aldizkaria | EROSKI CONSUMER\nJaki osasuntsuak etxetik kanpo | Sardinak oliotan | Kulturismoa egiten dutenen dieta | Zuku eta nektarren arteko aldeak | Eta arraina eta itsaskien artekoak\nFOOD proiektua, etxetik kanpo ongi jateko\nEspainiako Osasun eta Kontsumo Ministerioak hitzarmen bat sinatu du urtarrilean, Elikadura arloko Segurtasunaren eta Nutrizioaren Espainiako Agentziaren bitartez (AESAN). FOOD proiektuan parte hartzeko hitzarmena da, Europa mailakoa, eta elikadura-ohitura osasungarriak sustatzea du helburu. Espainiak ez ezik, Belgikak, Txekiar Errepublikak, Italiak, Frantziak eta Suediak ere parte hartuko dute.\nLantokietara begira egin nahi dute lan programa honen bidez. Izan ere, langile askok, lan ordutegia halakoa dutelako, etxetik kanpo jan behar izaten dute, eta hemendik aurrerako asmoa da jantoki horietako menu-eskaintza osasungarria izan dadila.\nEra horretako ekimenak sortu dira lehendik ere. Gustino programaren atal batek, adibidez (2008ko martxoan jarri zuten abian Espainian), helburu bera du: jantokiek menu osasungarriak eskain ditzatela. Gustino proiektua, beraz, ostalariei zuzentzen zaie, eta FOOD proiektua, berriz, ostalariei ez ezik, baita langileei ere. Horixe da bien arteko aldea. Langileak elikadura arloan hezteko, ikastaroak eta hitzaldiak eskainiko dizkiete, elikadura-heziketaren ingurukoak, eta jatetxeen eta lantegietako jantokien esku, berriz, material pedagogikoa jarriko dute, eta plater osasungarriak prestatzeko informazioa emango diete.\nProiektuaren arduradunek, ezertan hasi aurretik, inkestak egin nahi dituzte langileen artean, jakiteko zen elikadura-ohitura dituzten, eta berdin egin nahi dute jatetxeekin ere, ikusteko zein menu mota eskaintzen dituzten. Galdeketa horietatik lortzen duten informazioa aztertuta, gomendio dietetikoak egingo dituzte, kontsumitzaileen osasuna hobetzeko eta menu eskaintza ere osasungarriagoa egiteko, baina betiere tokiko ohitura gastronomikoak aintzat hartuta.\nKontserbako sardinak jaki elikagarriak dira, eta luze irauteko prestatuak egoten dira, egoki esterilizatzen baitituzte: mikroorganismo patogeno guztiak desagerrarazten dituzte, eta jarduerarik gabe uzten dituzte produktuari kalte egingo lioketen entzimak.\nZein osagai dituen jakin\nOro har, gatza eta olioa soilik eransten dizkiete latako sardinei, eta bi osagai horiexen araberakoa izaten dute elikadura-balioa. Oliba olioz hornitzen badituzte, olio mota hori daramala esan behar dute osagaien zerrendan (legeak halaxe agintzen du); aldiz, bestelako olioa badaramate, "landare olioa" dutela agertu behar du etiketan, baina ez du zehaztu beharrik ekilore olioa den edo beste nolabaitekoa.\nElikadura-ikuspegitik aztertuta, honako ezaugarri hauek dituzte oliotan heldu diren sardinek: kaloriak neurrian ematen dituzte (220 kaloria 100 gramo bakoitzeko), proteina asko dauzkate (15 eta 25 gramo artean, 100 gramo bakoitzeko) eta bihotzari on egiten dioten gantzak dituzte: monosaturatugabeak (oliba olioarenak) eta omega 3 saileko polisaturatugabeak.\nOrganismoa erregulatzen duten elikagaiak ere badituzte sardinek, eta hori ere alde dute. A, D eta E motako bitamina lipodisolbagarriak dituzte, B multzoko bitaminak ere bai (B2, B3, B6 eta B12), eta hainbat mineral: fosforoa, kaltzioa, magnesioa, burdina, iodoa eta sodio (gatza botatzen diete kontserbatzeko, eta hortik dator sodioa). Latatik bertatik jatea izaten da onena, hezur eta guzti, kaltzio asko izaten baitu hezurrak (300 mg, 100 gramo bakoitzeko; egunero mineral horretatik hartu behar denaren herena). Pertsona hipertentsoei ez zaie komeni sardina hauek jatea, azido urikoa goian dutenei ere ez, ezta gizentasun arazoak eta pisu gehiegia daukatenei ere.\nOliotan datozen sardinak prestatuta daude, eta alde horretatik, beraz, ez dute lanik ematen. Oso erraza gertatzen da dietan toki bat egitea, eta aski elikagai onak dira.\nOgitartekoan jan daitezke, tomatearekin.\nXehatu eta pastarekin, arrozarekin edo patata egosiekin.\nEntsaladan, atun lata baten ordez, edo atunarekin batera.\nBrotxetan jarrita, cherry tomatearekin, gazta zatiekin... txandakatuz.\nPate eginda: tomate ongi gorritu bati azala kendu, irabiatu eta oliba oliotan datozen sardinekin nahasita.\nEnpanadetako osagai bihurtuta, arrain pasteletako osagai, sandwichean jarrita beste zerbaitekin, pizza batean...\nKulturismoa egiten duenak proteina gehiago hartu behar ote ditu?\nProteinak elikagai ezinbestekoak dira muskuluek bilakaera egokia izan dezaten eta egoki lan egin dezaten, eta horregatik dituzte hain begiko kulturismoa egiten dutenek. Hala ere, muskuluak egoera onean eta indartuta edukitzeko, dieta eta ariketa bateratzea izaten da onena. Proteinak jan eta jan aritzea ez da aski izaten, eta alferrekoa ere gerta daiteke, gure gorputzak ez baitie etekinik ateratzen proteinei neurri batetik gora. Kirol elikaduraren arloan egin diren azken azterketek erakutsi dute gorputzak, gehienez ere, bi gramo proteinari ateratzen diela etekina egunean, kirolariak pisatzen duen kilo bakoitzeko. Organismoak behar dituen baino proteinak gehiago hartzea, gainera, ez da kaltegabea. Proteinen metabolismoa egin ondoren, hondakinak sortzen dira, gernu bidez kanporatu beharreko hondakinak, hain zuzen. Egunero behar dituen proteinak lortzeko, kirol bakoitzari egokitzen zaion diete berezia egitea da egokiena, askotariko jakiak hartzea eta modu osasungarrian jatea.\nAnimalia jatorria duten elikagai guztien artean, arrautzak dauzka aminoazidorik egokienak giza gorputzaren beharrei erantzuteko (aminoazidoak dira, hain zuzen, proteinen osagai oinarrizkoak), eta horregatik maite dute arrautza kirolariek. Erdi mailako arrautza batek 8 gramo proteina ematen ditu. Haragiak eta arrainak ere proteina ugari dituzte (20-25 gramo, ehun gramo bakoitzeko), esneak ere bai (3,2 gramo proteina baso bakoitzak), eta berdin esnekiek (gazta, jogurta, gatzatua). Elikagai horiek eguneroko dietan sartuz gero, eta laboreekin txandakatzen badira (arroza, kuskusa), edo laboreetatik datozen jakiekin (ogia, pasta), edo lekale eta fruitu lehorrekin, behar adina proteina hartuko ditu kirolariak.\nZein alde dago fruta zukuen eta nektarren artean?\nOsagaiek bereizten dituzte fruta zukuak eta nektarrak. Nektarra lortzeko, fruta xehatzen dute eta ura, azukrea eta azidoak eransten dizkiote gero, nektar mota bakoitzari azido kopuru bat. Fruta zukuei ez diete azukrerik eransten, berak dakarrena baino ez du izaten, baina nektarrei gehitu egiten diete azukrea, eta horrexek bereizten ditu batzuk eta besteak.\nNektarra, ondorioz, gozoagoa izaten da, eta kaloria gehiago izaten ditu, fruta beraren zukuak baino. Azukrea eransten diotenez, diabetikoei ez zaie komeni nektarra edatea, ezta pisu gehiegi dutenei eta triglizeridoak goian dituztenei ere. Azken urteetan, ordea, azukre erantsirik gabeko nektarrak egitea lortu du elikadura industriak. Kaloriarik gabeko eztitzaileak eransten dizkiete azukrearen ordez; lehen bezain gozoak dira, baina ez daukate zukuek baino kaloria gehiago.\nElikaduraren ikuspegitik, zein alde dago arrainaren eta itsaskiaren artean?\nLehenik eta behin nabarmendu behar da bi motatako arrainak daudela, arrain zuria eta arrain urdina, eta alde handia dagoela bien artean: arrain zuriek ia ez dute gantzik, eta arrain urdinek, aldiz, % 10 dute gantza (omega-3 motakoak izaten dira asko, bihotzari on egiten diotenak). Itsaskiak, berriz, hiru sailetan banatzen dira: oskoldunak (ganbak), molusku bigunak (olagarroa) eta molusku gogorrak (muskuiluak). Guztiak ere arrain zurien antzekoak dira, ia ez baitute gantzik.\nProteinetan ere antzera dabiltza batzuk eta besteak (20-22 gramo ematen dituzte, 100 gramo bakoitzeko), nahiz eta moluskuek zertxobait gutxiago ematen duten (15 gramo, ehun gramo bakoitzeko). Elikadura ikuspegitik aurki litekeen alderik adierazgarriena kolesterol kopuruan dago: molusku guriek asko samar izaten dute (150-180 mg/100 g), olagarroak, txibiak, txipiroiak eta potak, esaterako, baina ez molusku gogorrek (50-60 mg/100 g), muskuiluak, txirlak edo berberetxoak. Oskoldunek, berriz (ganbak, langostinoak), 110 mg kolesterol izaten dute 100 gramo bakoitzeko, arrain zuriak eta urdinak halako bi.\nPurina kopuruan antzera dabiltza itsaskia eta arrain urdina. Azido urikoa goian dutenei edo hezueria dutenei, beraz, ez zaie komeni ez bata eta ez bestea.\nPDF: Egin klik hemen honako ekintza hau burutzeko: Informazio hau PDF bertsioan jaitsi (118 Kb)\nElikadura-heziketa eta eskola\nBanakako errazioen moda